**Zmluva na dodanie informačného systému a hardware pre terminál v Haniske**

Táto zmluva na dodanie informačného systému a hardware pre terminál v Haniske (**Zmluva**) je uzatvorená na základe ust. § 508 a nasl., 536 a nasl. zákona č. 513/1991 Zb. Obchodný zákonník v znení neskorších právnych predpisov (**ObZ**) a v zmysle zákona č. 185/2015 Z. z. Autorský zákon v znení neskorších predpisov (**AZ**) medzi:

1. spoločnosťou **BB – TRADE, s.r.o.** so sídlom Areál prekladisko Haniska, 040 66 Košice, Slovenská republika IČO: 31 725 376, zapísanou v Obchodnom registri Mestského súdu Košice, Odd.: Sro, Vl. č.: 7685/V, ako objednávateľom (**Objednávateľ**) a
2. [identifikačné údaje dodávateľa], ako dodávateľom (**Dodávateľ**).

Objednávateľ a Dodávateľ každý aj ako **Zmluvná strana** a spoločne aj ako **Zmluvné strany**.

**Zmluvné strany sa dohodli na nasledujúcom:**

1. **Úvod**
   1. Objednávateľ má záujem o dodanie komplexného informačného systému a hardware riešenia pre prekladisko v Haniske v Košiciach (040 66) (**Prekladisko**).
   2. Za týmto účelom Objednávateľ vyhlásil dňa 17. 12. 2024 verejnú súťaž na predmet zákazky „Dodávka informačného systému a hardware pre terminál v Haniske\_II“(**Verejná súťaž**).
   3. Dodávateľ sa stal úspešným hospodárskym subjektom v rámci Verejnej súťaže, na základe čoho Zmluvné strany uzatvárajú túto Zmluvu.
   4. Túto Zmluvu je potrebné vykladať spolu so súťažnými podkladmi zverejnenými pre Verejnú súťaž zo dňa 17. 12. 2024 (**Súťažné podklady**) a ponukou Dodávateľa predloženou Objednávateľovi dňa [x]. [x]. 2025, na základe ktorej sa stal Dodávateľ v rámci Verejnej súťaže úspešným hospodárskym subjektom (**Ponuka**).
   5. Súťažné podklady sú pre Zmluvné strany záväzné. Zmluvné strany sú povinné splniť všetky povinnosti vyplývajúce zo Súťažných podkladov a tieto sa považujú za súčasť tejto Zmluvy bez toho, aby k nej boli pripojené ako príloha. Za súčasť tejto Zmluvy sa považuje aj oznámenie o vyhlásení verejného obstarávania a ďalšie dokumenty, ktoré boli potrebné na vypracovanie Ponuky Dodávateľa, na základe ktorej sa stal v rámci Verejnej súťaže úspešným hospodárskym subjektom, a ktoré Dodávateľovi poskytol Objednávateľ v pozícii zadávateľa, a to vrátane všetkých ich doplnení alebo zmien.
   6. Rovnako záväzná je pre Zmluvné strany aj Ponuka Dodávateľa.
2. **Predmet Zmluvy**
   1. Predmetom tejto Zmluvy je záväzok Dodávateľa na vlastné náklady a nebezpečenstvo zhotoviť a dodať Objednávateľovi dielo a uviesť ho do prevádzky za podmienok a v lehote v zmysle tejto Zmluvy, udeliť Objednávateľovi súhlas na používanie autorských diel, resp. iných predmetov práv duševného vlastníctva, ktoré boli vytvorené na základe, resp. v rámci plnenia tejto Zmluvy, a to v rozsahu požadovanom Objednávateľom podľa tejto Zmluvy, dodať resp. zabezpečiť poskytnutie potrených licencií k software produktom, ktoré budú súčasťou operačného systému, poskytovať služby podpory prevádzky, aplikačnej podpory a rozvoja diela a záväzok Objednávateľa zaplatiť Dodávateľovi cenu za dielo v zmysle tejto Zmluvy.
   2. Dielo predstavuje dodávku komplexného informačného systému a hardware riešenia pre Prekladisko, vrátane elektronickej výmeny dát s obchodnými partnermi a webového portálu pre komunikáciu s obchodnými partnermi, zabezpečenie areálu prostredníctvom kamerového systému, dodávka systémov pre monitorovanie, kontrolu prístupu a parkovania, ktoré budú integrované do existujúceho informačného systému Prekladiska. Cieľom je zefektívniť procesy zavedením digitalizácie a optimalizácie procesov, čo povedie k efektívnejšiemu využitiu materiálnych a ľudských zdrojov, a tým dôjde aj k zníženiu prevádzkových nákladov a optimalizácii prevádzky Prekladiska (**Dielo**).
   3. Súčasťou dodania Diela je/sú aj:
      1. poradenské služby na návrh riešenia a prípravy a spracovania cieľového konceptu Prekladiska, čo zahŕňa: (a) poradenské služby v návrhu optimalizácie procesov celého Prekladiska tak, aby boli všetky procesy čo najefektívnejšie a spĺňali požiadavky Objednávateľa a viedlo to k celkovej efektivite všetkých procesov, (b) návrh rozmiestnenia niektorých častí systému a hardware, ako napríklad bezpečnostných kamier tak, aby boli splnené minimálne požiadavky Objednávateľa;
      2. stavebné práce, ktoré zahrňujú výstavbu potrebných častí zariadení, ako sú napríklad: cestné závory, semafory, kiosky, parkovacie automaty, cedule a iné;
      3. implementácia informačného systému pre riadenie a optimalizáciu procesov na Prekladisku, systému pre riadenie a optimalizáciu procesov v skladoch, systému pre plánovanie, riadenie a optimalizáciu prepráv a systému pre správu majetku, t. j. pre evidenciu strojov a zariadení, vrátane plánovania údržby a opráv;
      4. podpora implementácie, testovania a riadenia zmien;
      5. podpora prevádzky systému v produkčnom prostredí;
      6. dodávka hardware;
      7. školenie zamestnancov Objednávateľa a podpora pri spustení do ostrej prevádzky;
      8. záručné a pozáručné podmienky na dodaný systém a jeho ďalšie prípadné rozširovanie a údržbu.
   4. Dielo je bližšie špecifikované v: (a) kapitole B.1 Súťažných podkladov – opis predmetu zákazky, ktorá tvorí prílohu. č. 1 k tejto Zmluve (**Opis predmetu zákazky**), (b) Technickej špecifikácii pre Terminálový operačný systém, ktorá tvorí prílohu č. 2 k tejto Zmluve (**Technická špecifikácia**) a (c) návrh riešenia predložený v rámci Ponuky (**Návrh riešenia**), ktorý tvorí prílohu č. 3 k tejto Zmluve.
   5. Prílohy č. 1 až 3 tejto Zmluvy sa vzájomne dopĺňajú, nakoľko prílohy č. 1 a 2 tejto Zmluvy predstavujú tzv. minimálne požiadavky Diela, ktoré sú doplnené a vyšpecifikované v prílohe č. 3 tejto Zmluvy.
   6. Inštalácia, resp. montáž technických komponentov Diela sa bude vykonávať v Prekladisku na mieste podľa Návrhu riešenia.
   7. Zmluvné strany berú na vedomie, že moment začatia stavebných prác týkajúcich sa inštalácie resp. montáže technických komponentov Diela podľa bodu 2.6 tejto Zmluvy, ktorú vykonáva Objednávateľ nie je možné bližšie určiť, nakoľko tento je viazaný na bližšie neurčený moment právoplatnosti stavebného povolenia. Z uvedeného dôvodu je možné predlžovanie lehôt na plnenie tejto Zmluvy. Zmluvné strany výslovne potvrdzujú, že akokoľvek dlhé trvanie vykonania stavebnej časti (stavebná pripravenosť na vykonanie Diela) zo strany Objednávateľa predlžované z dôvodov na strane príslušných stavebných úradov alebo iných orgánov štátnej správy (napr. dĺžka stavebného konania) nie je dôvodom na odstúpenie od tejto Zmluvy pre žiadnu zo Zmluvných strán. Inak povedané, akékoľvek predlžovanie vykonávania Diela, prípadne plnenia povinností zo strany ktorejkoľvek Zmluvnej strany z dôvodov spôsobených príslušnými stavebnými úradmi, prípadne inými orgánmi štátnej správy (napr. dĺžka stavebného konania), nie je dôvod na odstúpenie od tejto Zmluvy zo strany ktorejkoľvek Zmluvnej strany.
   8. Dodávateľ sa zaväzuje Dielo predať v rozsahu, spôsobom, v dobe a za podmienok uvedených v tejto Zmluve, to všetko po úspešnom vykonaní primárneho testovania Diela a po uplynutí skúšobnej prevádzky podľa bodu 12. tejto Zmluvy.
   9. Vykonané práce a činnosti môžu byť vykonávané subdodávateľmi uvedenými v Ponuke, ich zmena je možná len po predchádzajúcom písomnom súhlase Objednávateľa. Dodávateľ sa zaväzuje zhotoviť Dielo v súlade s vydanými správnymi rozhodnutiami a všeobecne záväznými predpismi. Za subdodávateľa zodpovedá v celom rozsahu Dodávateľ.
   10. Dodávateľ poskytuje Objednávateľovi súhlas tzn. licenciu na používanie Diela. Dodávateľ zodpovedá za to, že práva Objednávateľa nadobudnuté touto Zmluvou sú bez vád, t. j. za to, že užívaním Diela podľa tejto Zmluvy nemôže dôjsť k neoprávnenému zásahu do práv tretích osôb (autorských práv, práv príbuzných autorskému právu, patentových práv, práv k ochrannej známke, práv z nekalej súťaže, osobnostných práv atď.) ani k inému porušeniu právnych predpisov, že prípadné majetkové nároky tretích osôb boli vysporiadné a Objednávateľovi v súvislosti s používaním Diela nemôžu vzniknúť peňažné alebo iné nároky voči tretím osobám. Dodávateľ tiež zodpovedá za škodu spôsobenú uplatnením práv tretích osôb v súvislosti s Dielom.
   11. Objednávateľ nebude zodpovedný za akékoľvek chyby, nepresnosti a nedostatky požiadaviek Objednávateľa uvedené v tejto Zmluve alebo v akýchkoľvek dokumentoch Objednávateľa a nezaručuje, že tieto požiadavky sú presné a úplné. Akékoľvek informácie a dáta, ktoré Dodávateľ obdrží od Objednávateľa alebo získa inak, nezbavujú Dodávateľa zodpovednosti za riadne plnenie tejto Zmluvy s odbornou starostlivosťou a za konečnú cenu dohodnutú v tejto Zmluve. Dodávateľ je povinný plniť podľa zmien časti akýchkoľvek dokumentov Objednávateľa, ktoré vyplynú z rozhodnutí, povolení, opatrení a stanovísk príslušných orgánov. Dodávateľ je povinný Objednávateľa upozorniť na akékoľvek chyby, nepresnosti alebo nedostatky dokumentov Objednávateľa. Dodávateľ vyhlasuje, že ku dňu uzatvorenia Zmluvy nenašiel v dokumentoch Objednávateľa žiadnu nesprávnosť, a že konečná cena za Dielo zodpovedá rozsahu Diela podľa tejto Zmluvy a jeho účelu s tým, že ak by došlo k zisteniu akékoľvek chyby, nepresnosti alebo nedostatku v dokumentoch Objednávateľa, tieto nemajú vplyv na konečnú cenu za Dielo uvedenú v tejto Zmluve za predpokladu, že ich bolo možné zistiť ku dňu uzatvorenia tejto Zmluvy.
   12. Objednávateľ je oprávnený kedykoľvek po uzatvorení tejto Zmluvy jednostranne písomne rozhodnúť o zúžení rozsahu Diela. Dodávateľ je povinný takéto rozhodnutie Objednávateľa akceptovať bez akýchkoľvek výhrad a práva na náhradu škody, či akýchkoľvek iných finančných nárokov. Pre účely stanovenia ceny za Dielo zohľadňujúcej zúženie rozsahu Diela platí, že cena za Dielo stanovená v tejto Zmluve sa v takomto prípade znižuje primerane.
3. **Vlastnosti Diela**
   1. Dodávateľ sa zaväzuje dodať Objednávateľovi a uviesť do prevádzky Dielo zodpovedajúce tejto Zmluve, najmä špecifikácie uvedenej v prílohách tejto Zmluvy.
   2. Dodávateľ sa zaväzuje Objednávateľovi, že Dielo bude mať všetky vlastnosti uvedené v tejto Zmluve, Súťažných podkladoch a v Ponuke. Dodávateľ sa zaväzuje, že inštalácie, resp. montáže technických komponentov Diela bude vykonané v súlade so stavebnou časťou (stavebná pripravenosť na vykonanie Diela), ktorú vykonáva Objednávateľ.
   3. Dodávateľ sa zaväzuje Objednávateľovi, že dodané Dielo bude spĺňať zákonné limity stanovené príslušnou legislatívou Slovenskej republiky a Európskej únie a všetky ďalšie štandardy požadované legislatívou Slovenskej republiky a Európskej únie.
   4. Dodávateľ zároveň garantuje, že Dielo bude kompatibilné so súčasnými systémami a infraštruktúrou Objednávateľa, a že bude spĺňať všetky technické a funkčné požiadavky uvedené v zmluvnej dokumentácii.
4. **Spôsob výkonu Diela**
   1. **V****šeobecné práva a povinnosti Dodávateľa**
      1. Dodávateľ vyhlasuje Objednávateľovi, že:
         1. disponuje všetkými oprávneniami požadovanými príslušnými orgánmi a vyžadovanými príslušnými právnymi predpismi, a že má k dispozícii nevyhnutné kapacity a technické schopnosti na riadne a včasné poskytovanie Diela podľa podmienok tejto Zmluvy.
      2. Dodávateľ sa zaväzuje:
         1. poskytovať svoje služby pri vykonávaní Diela riadne, s vynaložením náležitej starostlivosti, včas, na svoje náklady a na svoje nebezpečenstvo v súlade s požiadavkami Objednávateľa, touto Zmluvou, vrátane jej príloh, a v súlade so všeobecne záväznými právnymi predpismi; a odovzdať ich Objednávateľovi,
         2. využiť k plneniu svojich záväzkov podľa tejto Zmluvy služby tretích strán (subdodávateľov) neuvedených v Ponuke len s predchádzajúcim písomným súhlasom Objednávateľa; v takom prípade za plnenie tretích strán Dodávateľa voči Objednávateľovi zodpovedá tak, ako keby ho poskytol sám,
         3. pri plnení povinností podľa Zmluvy dodržiavať pokyny Objednávateľa,
         4. v prípade potreby priebežne komunikovať s Objednávateľom a tretími osobami, ak je to potrebné alebo vhodné za účelom riadneho plnenia tejto Zmluvy,
         5. bezodkladne písomne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné dodanie Diela,
         6. poskytnúť Objednávateľovi informáciu o stave plnenia tejto Zmluvy alebo informáciu súvisiacu s plnením tejto Zmluvy na základe žiadosti Objednávateľa bezodkladne, avšak najneskôr do 3 (slovom: *troch*) pracovných dní,
         7. bezodkladne prerokúvať s Objednávateľom všetky otázky, ktoré by mohli negatívne ovplyvniť vykonávanie Diela, či plnenia tejto Zmluvy,
         8. zabezpečiť vedenie pracovných výkazov a zabezpečiť, aby aj jeho subdodávatelia priebežne viedli pracovné výkazy a bezodkladne ich poskytnúť na požiadanie Objednávateľovi,
         9. aj bez pokynov Objednávateľa vykonať nevyhnutné úkony, ktoré napriek tomu, že nie sú predmetom tejto Zmluvy, sú s ohľadom na nepredvídateľné okolnosti, pre plnenie tejto Zmluvy nevyhnutné, alebo sú potrebné pre zamedzenie vzniku škody,
         10. udržiavať časti Diela v prevádzke v súlade s dokumentáciou Diela,
         11. poskytovať Objednávateľovi nevyhnutnú súčinnosť za účelom používania nasadených častí Diela,
         12. v rozsahu v akom získa prístup k osobným údajom koncových užívateľov Diela, či subjektov evidovaných v Diele, tieto ako správca pre Objednávateľa spracúvať podľa všeobecne záväzných právnych predpisov,
         13. poskytnúť Objednávateľovi kompletnú dokumentáciu podľa tejto Zmluvy, vrátane administrátorských prístupov,
         14. zabezpečiť, aby Dodávateľ bol nositeľom majetkových práv k všetkým autorským dielam, ktoré sú súčasťou Diela, a to počas celého trvania tejto Zmluvy.
   2. **Spôsob poskytovania služieb podpory prevádzky Diela**
      1. Dodávateľsa zaväzuje poskytovať Objednávateľovi služby podpory prevádzky Diela odo dňa ukončenia Sekundárnych testov a tieto služby poskytovať nepretržite po dobu trvania tejto Zmluvy (**Služby podpory prevádzky Diela**) s tým, že odmena za tieto služby je súčasťou Ceny za hlavnú časť Diela.
      2. Dodávateľ sa zaväzuje poskytovať Služby podpory prevádzky Diela v rozsahu a spôsobom bližšie uvedeným v prílohe č. 4, a to v kvalite zodpovedajúcej popisu jednotlivých čiastkových Služieb podpory prevádzky Diela a záväzných činností definovaných pre jednotlivé Služby podpory prevádzky v prílohe č. 4.
      3. Dodávateľ sa zaväzuje najneskôr v deň začatia poskytovania Služieb podpory prevádzky Diela podľa Zmluvy uviesť do prevádzky systém monitoringu Diela. Systém monitoringu musí zasielať a prijímať informácie potrebné k sledovaniu kvalitatívnych a kvalitatívnych parametrov Služieb podpory prevádzky Diela a automaticky ich vyhodnocovať. Nástroj monitoringu bude využívať monitorovací systém podľa výberu Dodávateľa.
      4. Dodávateľ je povinný od začatia poskytovania Služieb podpory prevádzky Diela počas celej dobu trvania Zmluvy prevádzkovať helpdesk, ako aj podporné riešenia v minimálnom rozsahu podľa prílohy č. 5 tejto Zmluvy.
      5. Dodávateľ je povinný predkladať Objednávateľovi správy o prevádzke Diela, vrátane informácii o množstve, závažnosti a frekvencii incidentov a udalosti s určením úrovne incidentu na mesačnej báze, najneskôr do 5 (slovom: *piateho*) kalendárneho dňa nasledujúceho kalendárneho mesiaca za obdobie bezprostredne predchádzajúceho kalendárneho mesiaca (vyhodnocovacie obdobie), ako aj na základe požiadavky Objednávateľa (**Správy o prevádzke**).
   3. **Pokyny Objednávateľa**

## Dodávateľ je povinný postupovať pri plnení pokynov zo strany Objednávateľa s náležitou starostlivosťou, pričom je povinný bez zbytočného odkladu písomne upozorniť Objednávateľa na nevhodnú povahu pokynov alebo podkladov poskytnutých Objednávateľom s adekvátnym odôvodnením nevhodnosti povahy takýchto pokynov alebo podkladov, ak mohol túto nevhodnosť zistiť pri vynaložení náležitej starostlivosti. Ak Dodávateľ písomne neupozorní Objednávateľa na nevhodnosť pokynov, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení náležitej starostlivosti. Dodávateľ nezodpovedá za škodu, ktorá vznikla v dôsledku nevhodného pokynu alebo podkladu zo strany Objednávateľa, ak Dodávateľ bezodkladne písomne upozornil Objednávateľa na nevhodnosť tohto pokynu alebo podkladu a Objednávateľ na takom pokyne alebo podklade naďalej trval.

## Ak nevhodné pokyny alebo podklady dané Objednávateľom prekážajú v riadnom plnení povinností Dodávateľa podľa tejto Zmluvy, je Dodávateľ povinný ich plnenie v nevyhnutnom rozsahu prerušiť do doby výmeny nevhodných podkladov alebo zmeny pokynov Objednávateľa alebo písomného oznámenia, že Objednávateľ trvá na poskytnutí plnení podľa tejto Zmluvy s použitím jeho podkladov a pokynov. O dobu, po ktorú bolo potrebné plnenie povinností Dodávateľa podľa tejto Zmluvy prerušiť, sa predlžuje lehota určená na ich splnenie. Uvedené neplatí, ak Dodávateľ Objednávateľa na nevhodnosť pokynov Objednávateľa neupozornil a nevhodnosť mohol zistiť pri vynaložení náležitej starostlivosti.

## Ak pokyny Objednávateľa dané Dodávateľovi smerujú k výkonu činností, ktoré nie sú v rozsahu tejto Zmluvy, považuje sa takýto pokyn za požiadavku na zmenu alebo rozvoj Diela. Pre vylúčenie akýchkoľvek pochybností platí, že ak Dodávateľ vykoná dodatočnú činnosť na Diele bez dosiahnutia dohody Zmluvných strán podľa tohto bodu, nemá nárok na úhradu kompenzácie za takúto činnosť, ak sa Zmluvné strany v konkrétnom prípade písomne nedohodnú inak.

1. **Realizačný tím a oprávnené osoby Zmluvných strán**
   1. Dodávateľ plní túto Zmluvu prostredníctvom členov svojho realizačného tímu, ktorého zloženie je uvedené v prílohe č. 6 tejto Zmluvy tak, aby jednotliví členovia realizačného tímu vykonávali činnosti na pozíciách podľa ich odbornosti (role) a v rozsahu, ktorý týmto roliam bežne zodpovedá. Prílohu č. 6 tvorí zoznam kľúčových odborníkov predložený Dodávateľov v rámci Ponuky (**Zoznam kľúčových odborníkov**).
   2. Využitie nového člena realizačného tímu, zmena člena realizačného tímu, jeho role, alebo rozsahu ich využitia musí vopred odsúhlasiť Objednávateľ. Takáto zmena je účinná momentom doručenia súhlasu Objednávateľa Dodávateľovi a nevyžaduje uzavretie dodatku k Zmluve. Porušenie tejto povinnosti Dodávateľa sa považuje za podstatné porušenie tejto Zmluvy.
2. **Projektové riadenie**
   1. Zmluvné strany sa dohodli na pravidelnom konaní koordinačných projektových stretnutí v priebehu realizácie Diela konaných podľa potreby, spravidla raz za mesiac po zaslaní priebežnej správy podľa bodu 9. tejto Zmluvy (**Koordinačné schôdze**). Ak sa Zmluvné strany nedohodnú inak, budú sa Koordinačné schôdze konať v sídle Objednávateľa. Zmluvné strany sa môžu dohodnúť na konaní Koordinačných schôdzí aj vzdialene, prostredníctvom online stretnutí.
   2. Koordinačných schôdzí sa bude zúčastňovať na strane Objednávateľa minimálne nasledovná osoba:

meno a priezvisko: [titul, meno a priezvisko]

e - mail: [x]

telefónne číslo: [x]

* 1. Koordinačných schôdzí sa bude zúčastňovať na strane Dodávateľa minimálne nasledovná osoba:

meno a priezvisko: [titul, meno a priezvisko]

e - mail: [x]

telefónne číslo: [x]

* 1. Každá zo Zmluvných strán sa zaväzuje zaslať druhej Zmluvnej strane písomné podklady ku Koordinačnej schôdzi (ak sú potrebné), spravidla e-mailom a minimálne 1 (slovom: *jeden*) pracovný deň pred jej konaním.
  2. Z každej Koordinačnej schôdze zabezpečí Dodávateľ zvukový alebo písomný záznam. Záznam potvrdí svojím podpisom za Dodávateľa osoba podľa bodu 6.3 tejto Zmluvy a za Objednávateľa osoba podľa bodu 6.2 tejto Zmluvy a bez zbytočného odkladu ho Dodávateľ odošle v elektronickej podobe osobe Objednávateľa podľa bodu 6.2 tejto Zmluvy.
  3. Vedúci projektového tímu sú povinní archivovať záznamy z Koordinačných schôdzí v elektronickej podobe, tak aby bolo zaistené fulltextové vyhľadávanie v texte záznamu. Zmluvné strany sú povinné vykonať všetky opatrenia potrebné k tomu, aby vedúci projektového tímu plnili povinnosti podľa tohto bodu 6. tejto Zmluvy.
  4. Zmluvné strany, ako aj jednotlivý členovia projektového tímu, sú oprávnení uplatniť výhrady k obsahu záznamu z Koordinačnej schôdze V prípade, ak oprávnené osoby nevyužijú svoje právo uplatniť si výhrady podľa predošlej vety do 3 (slovom: *troch*) pracovných dní odo dňa, kedy im bol záznam v elektronickej podobe doručený, má sa za to, že obsah záznamu bol akceptovaný.
  5. Zmluvné strany týmto výslovne splnomocňujú osoby, ktoré sú vyššie uvedené ako vedúcich projektu k nasledujúcim úkonom:
     1. podpisovať a schvaľovať záznamy z Koordinačných schôdzí a uplatniť k nim výhrady, uplatňovať vady v rámci implementácie Diela do prevádzky,
     2. preberať a odovzdávať dielčie plnenia tejto Zmluvy, tzn. výsledky jednotlivých fáz implementácie Diela a podpisovať preberacie protokoly, ktoré sa na to vzťahujú,
     3. preberať a odovzdávať hnuteľné veci súvisiace s touto Zmluvou a vyhotovovať a podpisovať preberacie protokoly, ktoré sa na to vzťahujú,
     4. odmietať prevzatie veci alebo plnenie Dodávateľa a toto odmietnutie adekvátne odôvodniť.

1. **Súčinnosť Objednávateľa**
   1. Objednávateľ sa zaväzuje poskytnúť Dodávateľovi potrebnú primeranú súčinnosť pri plnení tejto Zmluvy, a to v rozsahu podľa bodu 7. tejto Zmluvy, ktorá môže byť bližšie konkretizovaná v písomnej objednávke. Pre vylúčenie pochybností platí, že Objednávateľ nie je povinný poskytnúť Dodávateľovi žiadnu súčinnosť nad rámec súčinnosti podľa bodu 7. tejto Zmluvy a vyplývajúcej z objednávky.
   2. V rámci poskytovania súčinnosti je Objednávateľ povinný poskytnúť Dodávateľovi dokumenty, ktorými disponuje, ktoré sú nevyhnutné pre riadne plnenie tejto Zmluvy Dodávateľom. Objednávateľ však nie je povinný vytvárať žiadne nové dokumenty.
   3. Za účelom poskytnutia súčinnosti Objednávateľ:
      1. sa bude zúčastňovať akceptačného konania,
      2. v rámci migrácie dát poskytne nevyhnutné podklady a prístup k dátam, ktoré majú byť migrované do informačných systémov, ktoré sú súčasťou Diela,
      3. zabezpečí Dodávateľovi vstup na pracoviská Objednávateľa, avšak výlučne za prítomnosti Objednávateľa, resp. v sprievode oprávnenej osoby Objednávateľa,
      4. zabezpečí informácie pre účel prechodu Diela do prevádzky vrátane požiadaviek na infraštruktúru, ako aj na požadovanú úroveň poskytovania prevádzkovej a aplikačnej podpory Diela,
      5. sprístupní Dodávateľovi, pri dodržaní bezpečnostných a ďalších predpisov Objednávateľa, technickú, komunikačnú a systémovú infraštruktúru pre zhotovovanie Diela, vrátane zdrojov energie, v rozsahu nevyhnutnom pre riadne zhotovenie Diela na náklady Objednávateľa, s výnimkou nákladov na prevádzku komunikačnej linky pre vzdialený prístup.
2. **Súčinnosť Dodávateľa (Exit scenár)**
   1. Dodávateľ sa zaväzuje poskytnúť všetku potrebnú súčinnosť, dokumentáciu a informácie podľa pokynov Objednávateľa, zúčastniť sa rokovaní s Objednávateľom a prípadne s tretími stranami za účelom plynulého a riadneho prevodu všetkých činností súvisiacich s plnením tejto Zmluvy Objednávateľovi alebo novému Dodávateľovi, ku ktorému dôjde po skončení tejto Zmluvy (**Exit**).
   2. Za týmto účelom sa Dodávateľ zaväzuje v lehote uvedenej v bode 8.3 tejto Zmluvy vypracovať podrobnú dokumentáciu upravujúcu postup vykonania Exitu a zohľadniť v nej aj požiadavky Objednávateľa (**Exitový plán**) a poskytnúť plnenie potrebné na realizáciu Exitového plánu za primeraného použitia príslušných ustanovení tejto Zmluvy.
   3. Právo Objednávateľa požadovať služby podľa tohto ustanovenia platí aj po skončení tejto Zmluvy, najviac však po dobu 1 (slovom: *jedného*) roka po jej ukončení a v rozsahu minimálne 5 (slovom: *päť*) človekodní za 1 (slovom: *jeden*) kalendárny mesiac a maximálne počtu človekodní zodpovedajúcemu maximálnej odmene podľa bodu 8.5 tejto Zmluvy.
   4. Dodávateľ sa zaväzuje vypracovať Exitový plán a zabezpečiť plnenie potrebné na jeho realizáciu do 2 (slovom: *dvoch*) mesiacov od doručenia žiadosti Objednávateľa, ak Objednávateľ neurčí dlhšiu lehotu. Exitový plán Dodávateľ odovzdá Objednávateľovi v režime podľa bodu 13.3 tejto Zmluvy.
   5. Dodávateľ má za služby poskytované podľa tohto bodu nárok na hodinovú odmenu vo výške 120,00 EUR (slovom: *stodvadsať eur*), ktorá bude uhrádzaná mesačne. Maximálna odmena za služby poskytované podľa tohto bodu je 60 000,00 EUR (slovom: *šesťdesiat tisíc eur*).
   6. Dodávateľ je povinný viesť podrobnú evidenciu odpracovaných hodín, ktoré sú poskytované v rámci plnenia exitového plánu a túto evidenciu predkladať Objednávateľovi na schválenie mesačne s tým, že po schválení tejto evidencie je oprávnený vystaviť príslušnú mesačnú faktúru. Fakturácia a platobné podmienky sa riadia analogicky bodom 22. tejto Zmluvy.
   7. Plnenie Dodávateľa podľa tohto bodu zahŕňa mimo iného aj nasledovné činnosti:
      1. podpora a príprava verejného obstarávania za účelom vysúťaženia nového dodávateľa (najmä vo forme konzultácií zo strany Dodávateľa),
      2. poskytnutie všetkej potrebnej súčinnosti pri prechode na nový subjekt na strane Dodávateľa,
      3. potrebná podpora nového dodávateľa po podpise zmluvy (najmä vo forme zaškolenia zamestnancov nového dodávateľa),
      4. odovzdanie a migrácia dát - špecifikácia postupov a technických detailov týkajúcich sa odovzdania a migrácie dát na nového dodávateľa, vrátane zálohovania, overenia integrity dát a zabezpečenia dát počas prenosu,
      5. udržanie kontinuity služieb - vypracovanie štúdie o tom, ako bude zabezpečená kontinuita služieb počas prechodného obdobia, aby nedošlo k výpadkom alebo narušeniu služieb pre užívateľov,
      6. vytvorenie a odovzdanie záverečnej správy, ktorá bude obsahovať zhrnutie všetkých vykonaných činností, identifikovaných problémov a ich riešenie počas exitového procesu,
      7. stanovenie pravidiel komunikácie medzi všetkými zúčastnenými stranami, vrátanie pravidelných schôdzí, reportovania a eskalácie problémov,
      8. iné konzultácie vzťahujúce sa k plneniu tejto Zmluvy.
3. **Správy o plnení**
   1. Dodávateľ je počas trvania tejto Zmluvy povinný predkladať oprávnenej osobe Objednávateľa správy o plnení tejto Zmluvy v nižšie uvedenom rozsahu a termínoch.
   2. Priebežné správy je Dodávateľ povinný predkladať minimálne na mesačnej báze, najneskôr do 10. (slovom: *desiateho*) kalendárneho dňa nasledujúceho kalendárneho mesiaca za obdobie bezprostredne predchádzajúceho kalendárneho mesiaca, ako aj na základe požiadavky Objednávateľa, spolu s nasledovnou dokumentáciou:
      1. sumarizáciu progresu aktivít – informácie o postupe prác, ktoré umožnia kontrolu plnenia úloh s ohľadom na úspešnosť činnosti plnenia termínov podľa tejto Zmluvy,
      2. identifikáciu dôležitých problémov a spôsobu ich riešenia, ktoré sa vyskytnú v priebehu plnenia tejto Zmluvy,
      3. výkazy prác podľa bodu 17.3 tejto Zmluvy. (**Priebežné správy**)
   3. Dodávateľ je v Priebežných správach povinný uviesť aktuálny stav Diela jeho údržbu a opravu, ako aj prehľad plánovaných aktivít Dodávateľa na nasledujúci mesiac v rámci realizácie Diela. Súčasťou Priebežných správ je aj zohľadnenie personálneho obsadenia Dodávateľa, finančný report Dodávateľa s poukazom na rozdiely v plánovaných a skutočných výdavkoch a iné dôležité informácie pre Objednávateľa (informácie o zmenách alebo aktualizáciách Diela, informácie o spolupráci so subdodávateľmi a ich zmeny a iné).
   4. Zmluvné strany sa dohodli, že je Dodávateľ povinný predložiť Objednávateľovi konečnú správu týkajúcu sa Diela na schválenie po implementácii Diela (**Konečná správa**) a následne jej Zmluvnými stranami odsúhlasenú verziu najneskôr v deň podpísania Záverečného akceptačného protokolu.
   5. Konečná správa podľa bodu 9.3 tejto Zmluvy obsahuje:
      1. informácie o všetkých dôležitých problémoch a spôsobe ich riešenia, ktoré sa vyskytli počas plnenia tejto Zmluvy,
      2. odporúčania Dodávateľa ako sa v budúcnosti vyhnúť prípadným problémom,
      3. zoznam rizík a otvorených otázok.
4. **Školenia**
   1. Dodávateľ sa zaväzuje, že bude počas poskytovania Diela vykonávať školenia pre pracovníkov Objednávateľa v rozsahu a podľa potreby Objednávateľa vzťahujúce sa na bežnú obsluhu Diela.
   2. Školenia bude Dodávateľ vykonávať v priestoroch Objednávateľa, ak sa Zmluvné strany písomne nedohodnú inak. Objednávateľ sa zaväzuje poskytnúť Dodávateľovi potrebnú súčinnosť, a to najmä formou včasného poskytnutia vhodnej miestnosti na školenia, pričom Dodávateľ je povinný požiadať Objednávateľa o poskytnutie priestorov najneskôr 5 (slovom: *päť*) pracovných dní pred uskutočnením školenia.
   3. Dodávateľ sa zaväzuje vykonať školenia tak, aby účastníci školení ovládali všetky funkcionality potrebné k výkonu ich práce na pokročilej úrovni najneskôr v čase nasadenia Diela do bežnej prevádzky (čo preukáže ich otestovaním na záver každého školenia) s výnimkou školení založených na produktívnych dátach, alebo spojených so zadávaním produktívnych dát užívateľmi, ktoré Dodávateľ vykoná najneskôr do 2 (slovom: *dvoch*) týždňov od uvedenia Diela do bežnej prevádzky. Ak po vykonaní školenia došlo k zmene funkcionality Diela, vykoná Dodávateľ nové školenie pokrývajúce vykonané zmeny v Diele.
   4. Počet účastníkov v rámci jedného školenia je spravidla do 10 (slovom: *desať*) osôb a minimálna dĺžka školenia je 1 (slovom: *jeden*) človekodeň.
   5. Dodávateľ sa zaväzuje pripraviť pre účastníkov školení aj študijné materiály na jednotlivé témy školenia (vrátane kontrolného testu pre účastníkov školení), ktoré v dostatočnom časovom predstihu pred určeným termínom školenia zašle emailom Objednávateľovi, ako aj účastníkom školení.
   6. Prílohou Akceptačného protokolu školenia je aj podrobný rozpis školení s uvedením témy školenia, jeho trvania a miesta, ako aj priložené prezenčné listiny účastníkov školenia a výsledky kontrolného trestu účastníkov školenia.
   7. Objednávateľ je povinný informovať najneskôr 2 (slovom: *dva*) pracovné dni pred výkonom školenia Dodávateľa o prekážkach, ktoré znemožňujú vykonanie školenia.
   8. Ak sa školenie neuskutoční z dôvodu prekážok na strane Objednávateľa, resp. Dodávateľa a Objednávateľ naďalej trvá na uskutočnení školenia, náhradné školenie sa uskutoční v čase a mieste podľa inštrukcie Objednávateľa.
   9. Všetky náklady Dodávateľa súvisiace so zabezpečením školení, vrátane školiacich materiálov, sú súčasťou Ceny za Dielo.
   10. Rozsah školenia určuje Dodávateľ. Dodávateľ týmto vyhlasuje, že rozsah školení, ktoré Dodávateľ zabezpečí bude postačujúci na to, aby vyškolení zamestnanci Objednávateľa boli schopní zvládnuť všetky užívateľské funkcie Diela, tzn. všetkých funkcií Diela.
5. **Kontrola Diela**
   1. Objednávateľ je oprávnený na základe predchádzajúcej žiadosti v prítomnosti Dodávateľa vykonať u Dodávateľa alebo v mieste realizácie Diela, kontrolu Diela alebo ktorejkoľvek jeho časti, vrátane výrobnej dokumentácie, výpočtov, montážnych plánov, sprievodných dokumentov, a to kedykoľvek počas trvania tejto Zmluvy, vrátane času kedy budú akékoľvek veci určené na vykonanie Diela skladované mimo Miesta plnenia.
   2. Výkon kontroly nebude nadmerne obmedzovať priebeh práce Dodávateľa, prípadne jeho subdodávateľov.
   3. V prípade, že sa počas kontroly zistí nesprávnosť, nepresnosť alebo iná vada na ktorejkoľvek časti Diela, výrobnej dokumentácii, výpočtoch, montážnych plánoch alebo na sprievodných dokumentoch, Dodávateľ je povinný zabezpečiť nápravu alebo súlad s ustanoveniami tejto Zmluvy bez zbytočného odkladu.
   4. Náklady súvisiace s výkonom kontroly podľa tohto bodu tejto Zmluvy znáša Objednávateľ, vrátane nákladov Objednávateľa na cestu, ubytovanie a stravovanie svojich zástupcov, ktorí sa zúčastnia kontroly. V prípade, ak by v súvislosti s výkonom kontroly Diela zo strany Objednávateľa vznikli nejaké náklady Dodávateľovi, tieto znáša Dodávateľ a nejdú na ťarchu Objednávateľa.
   5. O zisteniach pri vykonaní kontroly bude vyhotovená kontrolná správa, ktorej správnosť a úplnosť potvrdia svojimi podpismi zástupcovia Zmluvných strán, prípadne aj zástupcovia subdodávateľov Dodávateľa. Ak Dodávateľ odmietne kontrolné zistenia svojim podpisom potvrdiť, musí zároveň uviesť dôvody, pre ktoré tak urobil, inak sa má za to, že odmietnutie podpisu bolo bezdôvodné.
   6. Vykonanie kontroly podľa tohto bodu tejto Zmluvy nezbavuje Dodávateľa jeho záväzkov vyplývajúcich z tejto Zmluvy a nemá vplyv na jeho zodpovednosť podľa tejto Zmluvy.
6. **Primárne testy a skúšobná prevádzka**
   1. Zmluvné strany sa dohodli, že počas vykonávania Diela alebo jeho častí sa budú vykonávať skúšobné a akceptačné testy Diela alebo jeho časti (**Primárne testy**).
   2. Primárne testy budú prebiehať počas vyhotovovania Diela alebo jeho časti, pričom súčasťou Primárnych testov budú nasledovné testovacie scenáre:
      1. testovacie scenáre na overenie funkčnosti Diela alebo jeho časti,
      2. testovacie scenáre na overenie integrácie Diela alebo jeho časti,
      3. testovacie scenáre na overenie výkonnosti a funkčnosti Diela alebo jeho časti.
   3. Primárne testy Diela sa budú vykonávať testovacími metódami, a to:
      1. metóda manuálneho testovania,
      2. metóda automatického testovania,
      3. metóda regresného testovania,
      4. metóda penetračného testovania,
      5. metóda zaťažovacieho a výkonnostného testovania.
   4. Zmluvné strany vyhotovia zápisnicu o vykonaní každých Primárnych testov (**Zápisnica o Primárnych testoch**). Zmluvné strany sa dohodli, že pri vykonávaní Primárnych testov musí byť vždy prítomná zodpovedná osoba určená každou Zmluvnou stranou.
   5. Zápisnica o Primárnych testoch musí obsahovať najmä identifikáciu Zmluvných strán a oprávnených osôb, ktoré sa zúčastnili týchto testov v ich mene, identifikáciu Diela alebo jeho časti, na ktorej prebehli Primárne testy, výsledok týchto testov, zistené vady, ich klasifikáciu podľa tejto Zmluvy a lehotu na odstránenie zistených vád Dodávateľovi.
   6. Primárne testy Diela alebo jeho časti sa uskutočnia na základe harmonogramu dodávky Diela podľa prílohy č. 7 tejto Zmluvy (**Harmonogram dodávky**). V prípade, ak by sa mali Primárne testy Diela alebo jeho časti vykonať v skoršom termíne, ako to predpokladá Harmonogram dodávky, Dodávateľ je povinný oboznámiť o tom Objednávateľa a dohodnúť sa s ním na novom skoršom termíne, ktorý však nemôže byť stanovený na skorší dátum ako je 5 (slovom: *päť*) pracovných dní odo dňa takéhoto oznámenia.
   7. V prípade, ak odovzdávané Dielo alebo jeho časť nebude spĺňať skúšobné a akceptačné kritériá podľa prílohy č. 8 tejto Zmluvy, Objednávateľ v Zápisnici o primárnych testoch uvedie a popíše všetky identifikované vady a navrhne termín pre ďalšie Primárne testy. Dodávateľ sa zaväzuje odstrániť vady uvedené v príslušnej Zápisnici o primárnych testoch a opätovne uskutočniť nevyhnutné Primárne testy. Zmluvné strany sa zaväzujú postupovať týmto spôsobom, až kým nebudú splnené všetky akceptačné kritériá pre príslušné Primárne testy alebo Dielo alebo jeho časť nebude na základe písomnej dohody Zmluvných strán akceptovaná iným spôsobom. Ak napriek opakovaným Primárnym testom nebude Dielo alebo jeho časť bez vád, t. j. nebudú splnené všetky akceptačné kritériá, Objednávateľ je oprávnený odmietnuť akceptáciu Diela alebo jeho časti.
   8. Zmluvné strany sa zaväzujú dodržiavať časový plán Primárnych testov v zmysle Harmonogramu dodávky. Vady, ktoré sa vyskytnú pri Primárnych testoch budú klasifikované podľa ich závažnosti a Zmluvné strany sa zaväzujú poskytovať si všetku nevyhnutnú súčinnosť na ich odstránenie už v priebehu Primárnych testov.
   9. Ak Dielo alebo jeho časť nespĺňa skúšobné akceptačné kritériá, Objednávateľ uvedie a popíše všetky identifikované právne a/alebo faktické vady Diela v Zápisnici o Primárnych testoch a klasifikuje zistené vady podľa stupňa ich závažnosti nasledovne:
      1. vada úrovne A (kritické vady) prílohy č. 8 tejto Zmluvy (**Vada úrovne A**),
      2. vada úrovne B (závažné vady) prílohy č. 8 tejto Zmluvy (**Vada úrovne B**),
      3. vada úrovne C (bežné vady) podľa prílohy č. 8 tejto Zmluvy (**Vada úrovne C**).
   10. Zmluvné strany sa dohodli, že Primárne testy sa budú považovať za úspešne vykonané, ak odovzdávané Dielo alebo jeho časť nebude obsahovať žiadnu Vadu úrovne A, maximálne 1 (slovom: *jednu*) Vadu úrovne B a zároveň maximálne 3 (slovom: *tri*) Vady úrovne C. V prípade splnenia kritérií podľa predchádzajúcej vety tohto bodu 12.10 tejto Zmluvy nebude potrebné opakovanie Primárnych testov a Dielo alebo jeho časť môže byť akceptované, Dodávateľ však bude naďalej povinný v lehotách podľa prílohy č. 8 tejto Zmluvy o dielo odstrániť všetky Vady uvedené v príslušnej Zápisnici o Primárnych testoch na vlastné náklady.
   11. Dodávateľ sa zaväzuje odstrániť všetky vady Diela alebo jeho časti uvedené v Zápisnici o Primárnych testoch v nej uvedenej. Ak Zápisnica o Primárnych testoch neobsahuje lehotu na odstránenie vady Diela alebo jeho časti je Dodávateľ povinný odstrániť vady Diela alebo jeho časti v lehotách uvedených v prílohe č. 8 tejto Zmluvy.
   12. Dodávateľ sa zaväzuje vykonať Primárne testy Diela alebo jeho časti uvedené v bodoch vyššie vždy za účasti určených zástupcov Objednávateľa.
   13. Dodávateľ je povinný písomne oznámiť Objednávateľovi termín vykonania jednotlivých Primárnych testov Diela alebo jeho časti najmenej 7 (slovom: *sedem*) dní vopred a vyzvať ho, aby zabezpečil účasť svojich určených zástupcov.
   14. Ak sa zástupcovia Objednávateľa nedostavia na termín vykonania jednotlivých Primárnych testov, Dodávateľ je povinný dohodnúť si s Objednávateľom nový termín vykonania týchto testov tak, aby sa konali za účasti zástupcov Objednávateľa.
   15. Dodávateľ je ďalej povinný pred uvedením celkového Diela do prevádzky vykonať skúšobnú prevádzku Diela v rozsahu 2 (slovom: *dvoch*) mesiacov prevádzky Diela s tým, že skúšobná prevádzka bude obsahovať skúšky všetkých procesov, funkcionalít, bezpečnostných funkcií a blokácií Diela (**Skúšobná prevádzka**).
   16. Skúšobná prevádzka môže byť vykonaná v súbehu s procesom zaškoľovania osôb podľa bodu 10. tejto Zmluvy a vykonávaním testov.
   17. Dodávateľ sa zaväzuje vykonať Skúšobnú prevádzku za účasti určených zástupcov Objednávateľa.
   18. Dodávateľ je povinný písomne oznámiť Objednávateľovi termín vykonania Skúšobnej prevádzky najmenej 7 (slovom: *sedem*) dní vopred a vyzvať ho, aby zabezpečil účasť svojich určených zástupcov. Ak sa zástupcovia Objednávateľa nedostavia na termín vykonania Skúšobnej prevádzky, Dodávateľ je povinný dohodnúť si s Objednávateľom nový termín jej vykonania tak, aby sa konali za účasti zástupcov Objednávateľa.
   19. O výsledku Skúšobnej prevádzky bude vyhotovený protokol spísaný zástupcami Dodávateľa a Objednávateľa. Skúšobná prevádzka sa bude považovať za riadne vykonanú vyhlásením Dodávateľa o jej riadnom vykonaní uvedeným v protokole za predpokladu, že takéto vyhlásenie svojim podpisom potvrdí aj Objednávateľ. Potvrdenie vykonania Skúšobnej prevádzky Objednávateľom v protokole nezbavuje Dodávateľa zodpovednosti za jej riadne vykonanie.
7. **Odovzdanie a prevzatie Diela**
   1. **Všeobecné ustanovenia**
      1. Odovzdanie a prevzatie Diela sa uskutoční postupom podľa tohto bodu 13. tejto Zmluvy, a to najneskôr do 15. 12. 2026.
      2. Diela sa bude odovzdávať ako jeden celok naraz po vykonaní všetkých potrebných testov, školení a skúšobnej prevádzky.
      3. Výsledkom odovzdania Diela zo strany Dodávateľa a jeho prevzatia Objednávateľom je podpísanie Akceptačného protokolu oprávnenými osobami Zmluvných strán.
      4. Objednávateľ neprevezme Dielo, ak má právne alebo faktické vady. Dielo má vady, ak je zhotovené v rozpore podmienkami stanovenými v tejto Zmluve alebo v rozpore so všeobecne záväznými právnymi predpismi.
      5. Prílohou Akceptačného protokolu je:
         1. zápisnica zo všetkých testov, ktoré majú byť podľa tejto Zmluvy vykonané,
         2. dokumentáciu podľa bodu 13.5 tejto Zmluvy,
         3. prezenčné listiny zo školení spolu so školiacim materiálom,
         4. Záverečná správa podľa bodu 9.4 tejto Zmluvy,
         5. dokumenty a doklady osvedčujúce kvalitu a kompletnosť (napr.: zoznam dodávok a HW, osvedčenie o akosti a kompletnosti, návody na montáž a obsluhu, a testy, správy o vykonaní odborných prehliadok a skúšok, výsledky testovania a skúšok, certifikáty, osvedčenia o vykonaných skúškach, použitých materiáloch a výrobkoch, doklady o spôsobe likvidácie odpadov, ak existujú a pod.), ak Dodávateľ odovzdáva také časti Diela, ktoré vyžadujú osvedčenie kvality,
         6. čokoľvek iné predpokladané touto Zmluvou.
   2. **Akceptácia Diela**
      1. Zmluvné strany sa dohodli, že pred začiatkom procesu akceptačného testovania Diela budú zo strany Dodávateľa prebiehať testy Diela podľa bodu 13.2.2 tejto Zmluvy a skúšobná prevádzka Diela podľa bodu 12.15 tejto Zmluvy.
      2. Akceptačná procedúra Diela, jeho časti alebo iného softvéru, pozostáva z nasledujúcich etáp, a to:
         1. skúšobné sekundárne testy podľa Návrhu riešenia, ktorý tvorí Prílohu č. 3 k tejto Zmluve (**Sekundárne testy**),
         2. skúšobné testy Diela vykonávané užívateľmi Diela v rámci akceptačnej procedúry, ktoré vykoná Objednávateľ, a to najmä na základe odsúhlasených testovacích scenárov podľa bodu 12.2 tejto Zmluvy. Prípravu scenárov na tento test zabezpečí Dodávateľ. Objednávateľ má právo požadovať úpravu špecifikácie Dodávateľských testov a Dodávateľ je povinný tieto zapracovať (**UAT testy**).
      3. Dodávateľ pred odovzdaním čiastkového Diela, či výstupu Diela, ktorý je softvérom, tento výstup skontroluje a zabezpečí vykonanie Sekundárnych testov a UAT testov. O ich priebehu Dodávateľ vypracuje zápisnicu, ktorá je prílohou Akceptačného protokolu.
      4. Objednávateľ zabezpečí vykonanie UAT testov odovzdaného čiastkového Diela, či výstupu Diela užívateľmi (testermi) v Objednávateľom určenom trvaní. Ak bude mať Objednávateľ v nadväznosti na vykonané UAT testy pripomienky k testovanému čiastkovému Dielu, oznámi ich Dodávateľovi písomne. Dodávateľ je povinný takéto pripomienky bez zbytočného odkladu, najneskôr do 3 (slovom: *troch*) pracovných dní vyriešiť a vady odstrániť. Následne Objednávateľ zopakuje UAT testy. Tento postup je možné vykonať aj opakovane.
      5. Sekundárne testy sa vykonajú v prostredí a na infraštruktúre Dodávateľa a v oddelených testovacích prostrediach (t. j. bez možnosti ovplyvniť bežnú činnosť Objednávateľa, mimo produkčných databáz), ak sa Zmluvné strany vopred nedohodnú inak. Pre úspešné vykonanie Sekundárnych testov sa vyžaduje osobná prítomnosť oprávnených osôb Zmluvných strán; inak sa Sekundárne testy nemôžu vykonať. Výsledky Sekundárnych testov sa zachytia v zápisnici podpísanej oprávnenými osobami Zmluvných strán.
      6. Sekundárne testy Diela alebo jeho časti sa uskutočnia v súlade s časovým plánom Sekundárnych testov špecifikovaným v Návrhu riešenia, ktorý je obsahom prílohy č. 3 tejto Zmluvy. Ak sa Sekundárne testy uskutočnia v inom termíne, ako sú plánované, Zmluvné strany sa na novom termíne dohodnú písomne.
      7. Sekundárne testy prebehli úspešne ak sú splnené akceptačné kritériá podľa prílohy č. 8 tejto Zmluvy. Ak sú akceptačné kritériá splnené napriek tomu, že Dielo vykazuje vady, opakovanie Sekundárnych testov nie je potrebné, Dodávateľ je však naďalej povinný v dobe podľa prílohy č. 8 tejto Zmluvy odstrániť na vlastné náklady všetky vady Diela alebo jeho časti podľa príslušnej zápisnice o akceptačných testoch. Ak v Akceptačnom protokole alebo v zápisnici o Sekundárnych testoch nie je nejaká vada uvedená, Dodávateľ ju stále má povinnosť odstrániť, ak o nej vie, dodatočne sa o nej dozvie, alebo mu bola dodatočne oznámená.
      8. Ak Dielo alebo jeho časť nespĺňa akceptačné kritériá počas Sekundárnych testov, Objednávateľ uvedie a popíše všetky identifikované právne a/alebo faktické vady Diela v zápisnici o Sekundárnych testoch a určí nový termín pre vykonanie Sekundárnych testov a postup podľa bodu 13.2 tejto Zmluvy sa primerane zopakuje. Dodávateľ sa zaväzuje odstrániť vady Diela uvedené v zápisnici o Sekundárnych testoch a opätovne uskutočniť nevyhnutné Sekundárne testy, a to aj opakovane, maximálne však 3 (slovom: *tri*) krát vo vzťahu ku každej testovanej časti Diela. Ak napriek opakovaným Sekundárnym testom nebude Dielo alebo jeho časť bez vád, t. j. nebudú splnené všetky akceptačné kritériá, Objednávateľ je oprávnený odmietnuť akceptáciu Diela alebo jeho časti.
      9. Zmluvné strany sa zaväzujú dodržiavať časový plán Sekundárnych testov a pri výskyte vád Diela vynaložiť nevyhnutné úsilie na jeho dodržanie. Vady Diela, ktoré sa vyskytnú pri Sekundárnych testoch, budú kategorizované podľa ich závažnosti podľa prílohy č. 8 tejto Zmluvy. Zápisnica o akceptačných testoch musí obsahovať správu o priebehu Sekundárneho testu a kategorizáciu zistených vád Diela (**Akceptačný protokol**).
      10. Ak pri zhotovení Diela dôjde k zhotoveniu databázy v súlade s ust. § 135 Autorského zákona, uvedie sa táto skutočnosť v príslušnom Akceptačnom protokole. V tomto prípade bude súčasťou Sekundárnych testov, ktorých vykonanie predchádza vyhotoveniu Akceptačného protokolu, detailná špecifikácia databázy tvoriacej súčasť Diela alebo jeho časti.
      11. Ak došlo k odovzdaniu a prevzatiu Diela a zároveň Dodávateľ odstránil všetky vady Diela, Zmluvné strany podpíšu Akceptačný protokol. Podpísaním Akceptačného protokolu oprávnenými osobami Zmluvných strán sa považuje Dielo za riadne odovzdané Dodávateľom a prevzaté Objednávateľom.
   3. **Akceptácia Dokumentácie**
      1. Ak sa Zmluvné strany nedohodnú inak, Dodávateľ je povinný odovzdať Objednávateľovi Dokumentáciu k Dielu a vrátane všetkých zdrojových kódov na elektronickom zariadení/nosiči dát (USB prenosné zariadenie) alebo na inom vhodnom, dohodnutom nosiči dát a v prípade potreby a požiadavky Objednávateľa aj v jednom vyhotovení v písomnej forme v primeranom čase pred podpisom Akceptačného protokolu. Dokumentácia, ktorá je súčasťou Diela, bude akceptovaná nasledovne:
         1. Objednávateľ je oprávnený zaslať pripomienky k Dokumentácii v dohodnutom formáte v lehote do 10 (slovom: *desiatich*) pracovných dní odo dňa jej odovzdania Objednávateľovi,
         2. Dodávateľ je povinný pripomienky odborne posúdiť a upraviť Dokumentáciu podľa vznesených pripomienok najneskôr do 5 (slovom: *piatich*) pracovných dní od zaslania pripomienok Objednávateľa. Ak nie je možné niektorú z pripomienok Objednávateľa akceptovať, Dodávateľ túto skutočnosť bezodkladne oznámi a písomne vysvetlí Objednávateľovi v lehote podľa predchádzajúcej vety,
         3. Objednávateľ je povinný do 5 (slovom: *piatich* ) pracovných dní od dodania prepracovanej Dokumentácie preveriť spôsob zapracovania pripomienok a v prípade nesúhlasu v uvedenej lehote zaslať svoje stanovisko Dodávateľovi, pričom v takom prípade Akceptačný protokol nemôže byť podpísaný. Uvedený postup akceptácie Dokumentácie sa zopakuje primerane najviac 2 krát, pokiaľ bude mať Objednávateľ aj po treťom kole akceptácie stále pripomienky k Dokumentácii, je oprávnený Dokumentáciu a prevzatie Dielo odmietnuť.
      2. Márne uplynutie ktorejkoľvek z lehôt v zmysle odseku 13.3.1 tejto Zmluvy spôsobené nekonaním Zmluvnej strany je omeškaním tejto Zmluvnej strany.
      3. Dodávateľ je povinný odovzdať Objednávateľovi súčasne s odovzdaním Diela Dokumentáciu.
   4. **Akceptácia školení**
      1. Akceptácia školení sa realizuje podpisom Akceptačného protokolu, ktorého prílohou sú prezenčné listiny spolu so školiacim materiálom.
   5. **Odovzdanie dokumentácie**
      1. Dodávateľ je povinný odovzdať Objednávateľovi súčasne s odovzdaním Diela dokumentáciu k Dielu minimálne v nasledovnom rozsahu:
         1. **vytvorený zdrojový kód** spôsobom uvedeným v bode 14. tejto Zmluvy,
         2. **projektovú dokumentáciu** v slovenskom jazyku, ktorá bude obsahovať architektúru celého systému Diela, vrátane detailného plánu Diela a technickej špecifikácie Diela,
         3. **technickú dokumentáciu** v slovenskom jazyku, ktorá bude obsahovať: postup skompilovania aplikácie, dátový model Diela, popis integračnej, aplikačnej a technickej architektúry, väzby na iné systémy, popis tokov dát, procesné modely elektronických služieb, hardwarovú špecifikáciu konkrétnych dodaných typov, dokumentáciu bezpečnostnej politiky a údržby Diela,
         4. **prevádzkovú dokumentáciu** v slovenskom jazyku, ktorá bude obsahovať: inštalačný postup aplikácie, konfiguráciu systémového softwaru, serverov a pracovných staníc, chybové stavy a postup ich riešenia, popis mechanizmu riadenia prístupu užívateľov k dátam a k funkciám Diela, popis procedúr pre zálohovanie a obnovu dát, popis použitých a navrhovaných technických číselníkov, ich naplnenie pri inicializácii,
         5. **užívateľskú dokumentáciu** v slovenskom jazyku v písomnej forme v počte 2 (slovom: *dvoch*) kusov, ktorá bude obsahovať: popis Diela a jeho funkcií, postupy a úkony potrebné pre riadne užívanie Diela, chybové a neštandardné stavy a dostupné spôsoby ich riešenia, prevádzkové príručky Diela, školiace materiály a pod.,
         6. **dokumentáciu k podpore Diela** v slovenskom jazyku, ktorá bude obsahovať plán prevádzky a podpory Diela, incidenčné postupy, kontaktné informácie na Dodávateľa a jednotlivých členom realizačného tímu,
         7. **ostatná dokumentácia**, ktorá je potrebná na riadne užívanie Diela v súlade s jeho účelom v slovenskom jazyku, ktorá bude obsahovať napr. dokumentáciu s normami a predpismi, bezpečnostnými auditmi a certifikátmi.
8. **Zdrojový kód Diela**
   1. Dodávateľ je povinný pri akceptácii Diela odovzdať Objednávateľovi funkčné vývojové a produkčné prostredie, ktoré je súčasťou Diela.
   2. Zmluvné strany sa dohodli, že ak Dodávateľ v rámci zhotovenia Diela vytvorí pre Objednávateľa jedinečný software podľa požiadaviek Objednávateľa (**Vytvorený zdrojový kód**), je Dodávateľ je povinný pri akceptácii Diela alebo jeho časti odovzdať Objednávateľovi Vytvorený zdrojový kód.
   3. Vytvorený zdrojový kód bude vytvorený vyexportovaním z produkčného prostredia a bude odovzdaný Objednávateľovi na elektronickom médiu v zapečatenom obale. Dodávateľ je povinný umožniť Objednávateľovi pri odovzdávaní Vytvoreného zdrojového kódu, pred zapečatením obalu, skontrolovať v priestoroch Objednávateľa prítomnosť Vytvoreného zdrojového kódu na odovzdávanom elektronickom médiu.
   4. Vytvorený zdrojový kód musí byť v podobe, ktorá zaručuje možnosť overenia, že je kompletný a v správnej verzii, t. j. v takej, ktorá umožňuje kompiláciu, inštaláciu, spustenie a overenie funkcionality, a to vrátane kompletnej dokumentácie zdrojového kódu takéhoto Diela alebo jeho časti.
   5. Za odovzdanie Vytvoreného zdrojového kódu Objednávateľovi sa na účely tejto Zmluvy o dielo rozumie odovzdanie technického nosiča dát oprávnenej osobe Objednávateľa. O odovzdaní a prevzatí technického nosiča dát bude oboma Zmluvnými stranami spísaný a podpísaný preberací protokol.
   6. Dielo v súlade s Návrhom riešenia, ktorý je obsahom prílohy č. 3 tejto Zmluvy:
      1. obsahuje od zvyšku Diela oddeliteľný modul (časť) vytvorený Dodávateľom pri plnení tejto Zmluvy, ktorý je bez úpravy použiteľný aj tretími osobami, aj na iné alebo podobné účely, ako je účel vyplývajúci z tejto Zmluvy (Modul),
      2. neobsahuje Modul.
   7. Vytvorený zdrojový kód Diela (s výnimkou Modulu), vrátane jeho dokumentácie bude prístupný len pre Objednávateľa,. Objednávateľ nie je oprávnený sprístupniť Vytvorený zdrojový kód tretím osobám bez súhlasu Dodávateľa.
   8. Pre vylúčenie pochybností, povinnosť Dodávateľa týkajúca sa Vytvoreného zdrojového kódu platí i na akékoľvek opravy, zmeny, doplnenia, upgrade alebo update Vytvoreného zdrojového kódu a/alebo vyššie uvedenej dokumentácie, ku ktorým dôjde pri plnení tejto Zmluvy alebo v rámci záručných opráv.
   9. Nebezpečenstvo poškodenia Vytvoreného zdrojového kódu prechádza na Objednávateľa momentom prevzatia Diela alebo jeho časti, pričom Objednávateľ sa zaväzuje uložiť Vytvorený zdrojový kód takým spôsobom, aby zamedzil akémukoľvek neoprávnenému prístupu tretej osoby.
9. **Aplikačná podpora Diela a maintenance Diela**
   1. **Aplikačná podpora Diela**
      1. Zmluvné strany sa dohodli, že Dodávateľ je povinný poskytovať Objednávateľovi od momentu odovzdania Diela po dobu 5 (*piatich*) rokov aplikačnú podporu pre Dielo (**Aplikačná podpora**) v nižšie uvedenom rozsahu.
      2. Aplikačná podpora zahŕňa súbor služieb, ktoré sú poskytované za účelom zaistenia bezproblémového fungovania softvéru aplikácie a riešenia problémov, ktoré môžu nastať behom jeho používania. Konkrétne zahŕňa:
         1. technickú podporu - poskytovanie pomoci pri technických problémoch a otázkach prostredníctvom hotline alebo helpdesku,
         2. riešenie problémov – troubleshooting: diagnostika a oprava chýb, návody a podpora pri riešení bežných problémov,
         3. aktualizácia a bezpečnostné záplaty - pravidelné poskytovanie aktualizácií softvéru, ktoré obsahujú nové funkcie, vylepšenia a bezpečnostné záplaty,
         4. dokumentácia a užívateľské príručky - prístup k aktuálnym užívateľským príručkám, dokumentácii a často kladeným otázkam, vrátane aplikácie nových funkcií a možností na základe aktualizácií softvéru alebo hardvéru.
   2. **Maintenance Diela**
      1. Zmluvné strany sa dohodli, že Dodávateľ je povinný poskytovať mu od momentu odovzdania Diela po dobu 5 (*piatich*) rokov maintenance Diela (**Maintenance Diela**) v nižšie uvedenom rozsahu,
      2. Maintenance Diela zahŕňa súbor činností a služieb zaisťujúcich, že softvér zostane aktuálny, funkčný a bezpečný po celú dobu jeho používania. Konkrétne zahŕňa:
         1. náklady súvisiace s prístupom k novým verziám softvéru s významnými vylepšeniami alebo novými modulmi,
         2. optimalizáciu softvéru pre efektívnejší a rýchlejší chod,
         3. zabezpečenie kompatibility softvéru s novými verziami operačných systémov, databáz a ďalších dôležitých systémov,
         4. monitoring systému pre identifikáciu potencionálnych problémov pred ich kritickým dopadom.
10. **Zodpovednosť za vady a záruka a obmedzenie zodpovednosti Dodávateľa**
    1. Dodávateľ zodpovedá za to, že Dielo ku dňu prevzatia Objednávateľom má všetky vlastnosti uvedené v Zmluve, vrátane jej príloh, a zodpovedá funkčným a technickým vlastnostiam tam uvedeným, ako aj vlastnostiam, ktoré sú inak obvyklé pre daný typ Diela. Dodávateľ zodpovedá za vady zjavné i skryté, ktoré má Dielo ku dňu prevzatia Objednávateľom, a ďalej za tie, ktoré sa na Diele vyskytnú v záručnej dobe. Dodávateľ zároveň zaručuje, že v záručnej dobe bude Dielo spôsobilé na použitie na svoj účel.
    2. Vykonané Dielo má vady, ak nezodpovedá tejto Zmluve, najmä Technickej špecifikácii a Návrhu riešenia (prílohy č. 2 a 3 tejto Zmluvy), a nezodpovedá dohodnutému účelu. Dodávateľ neručí a nezodpovedá za to, že Dielo je vhodné na použitie, ktoré nebolo jasne definované v tejto Zmluve, a že má kvalitu presahujúcu kvalitu dohodnutú v tejto Zmluve.
    3. Dodávateľ zodpovedá za vady, ktoré má Dielo v čase jeho odovzdania Objednávateľovi a za vady, ktoré má Dielo po jeho odovzdaní Objednávateľovi, ak boli tieto vady spôsobené porušením povinností Dodávateľa.
    4. Dodávateľ preberá záruku za to, že Dielo bude mať vlastnosti uvedené v tejto Zmluve, a že bude schopné prevádzky po dobu 12 (slovom: *dvanástich*) mesiacov od odovzdania Diela pre všetky časti Diela (záručná doba) s tým, že Dodávateľ zabezpečí vykonanie záručných opráv alebo záručných servisov na vlastné náklady v lehotách stanovených touto Zmluvou, pokiaľ táto Zmluva nestanovuje dlhšiu záručnú dobu.
    5. Záručná doba neplynie po dobu, po ktorú nie je Dielo, ako celok, v prevádzke z dôvodu na strane Dodávateľa, ktorý nebol vopred naplánovaný, a ktorý nebol ani z časti zapríčinený Objednávateľom. V prípade výmeny ktorejkoľvek časti Diela alebo dodania chýbajúcej časti Diela plynie nová záručná doba.
    6. Záručná doba sa vzťahuje aj na technické komponenty a zariadenia Diela (ako napr. hardwary, svetelné signalizácie, rampy, drony, ovládacie konzoly pod.) dodané Dodávateľom, ktoré sú určené, aby sa užívali po kratšiu dobu ako je záručná doba. Dodávateľ je povinný poskytnúť na diely a zariadenia, ktoré sú určené na to, aby sa užívali po kratšiu dobu, rovnakú záruku, ako na celé Dielo. Dodávateľ je povinný počas plynutia záručnej doby dodať, vymeniť, resp. nahradiť akékoľvek diely a zariadenia dodané Dodávateľom, ktoré sú určené, aby sa užívali po kratšiu dobu, ako je dĺžka záručnej doby.
    7. Pokiaľ sa na technické komponenty a zariadenia Diela (ako napr. hardwary, svetelné signalizácie, rampy, drony, ovládacie konzoly pod.) dodané Dodávateľom vzťahuje od výrobcu, predajcu, subdodávateľa dlhšia záručná doba ako je uvedená v bode 16.4 tejto Zmluvy, platí pre tieto komponenty a zariadenia Diela dlhšia záručná doba.
    8. Dodávateľ zodpovedá za vady, ktoré sa vyskytnú na Diele v čase prechodu nebezpečenstva škody na Diele na Objednávateľa, za vady, na ktoré sa vzťahuje záruka za akosť, ako aj za vady, ktoré vzniknú po prechode nebezpečenstva škody na Diele na Objednávateľa, ak boli spôsobené porušením povinností Dodávateľa.
    9. Dodávateľ nezodpovedá za vady spôsobené prirodzeným opotrebením, používaním v rozpore s používateľskou dokumentáciou Diela, neoprávneným zásahom Objednávateľa alebo ním poverenej tretej osoby.
    10. Objednávateľ je povinný oznámiť Dodávateľovi telefonicky na číslo Helpdesku podľa bodu 32.5 tejto Zmluvy a následne prostredníctvom e-mailu Helpdesku podľa bodu 32.5 tejto Zmluvy vady bez zbytočného odkladu po ich zistení spolu s príslušnou fotodokumentáciou a špecifikáciou vady.
    11. Dodávateľ je povinný prevádzkovať Helpdesk podľa zásad uvedených v prílohe č. 5 tejto Zmluvy.
    12. V prípade vyskytnutia sa vád na Diele je Dodávateľ bez zbytočného odkladu, najneskôr do 24 (slovom: *dvadsiatich štyroch*) hodín odo dňa oznámenia podľa bodu 16.10 tejto Zmluvy povinný dostaviť sa na miesto Diela alebo prostredníctvom vzdialeného prístupu obzrieť Dielo a posúdiť charakter vyskytnutej vady a spôsob a lehotu jej odstránenia. Následne je Dodávateľ povinný oznámiť Objednávateľovi akým spôsobom a v akej lehote dôjde k odstráneniu vady s tým, že Dodávateľ je povinný odstrániť akúkoľvek vadu opravou alebo výmenou najneskôr do 48-mich hodín, alebo ak si charakter vady bude vyžadovať dlhší čas na opravu alebo výmenu, tak v takomto prípade najneskôr do 5 (slovom: *piatich*) dní alebo v primerane dlhšej vzájomne dohodnutej lehote; v prípade, že by bola vada podstatná a neodstrániteľná, má Objednávateľ nárok na primeranú zľavu z Ceny za Dielo. O spôsobe odstránenia vady rozhoduje Objednávateľ po konzultácií s Dodávateľom. O odstránení vady bude spísaný protokol podpísaný zástupcami oboch Zmluvných strán. Objednávateľ sa zaväzuje umožniť Dodávateľovi odstránenie vady na Diele. Ak Dodávateľ neodstráni vadu v lehotách podľa tohto bodu 16.12 tejto Zmluvy, Objednávateľ je oprávnený odstrániť vadu na náklady Dodávateľa (vynaloženie nákladov, ako aj postup odstránenia vady Dodávateľovi zdokumentuje), pričom je zároveň zachované jeho právo na zmluvné pokuty v zmysle tejto Zmluvy a nárok na náhradu škody.
    13. V prípade výskytu právnych vád na Diele alebo jeho časti, za ktoré sa považujú také vady, ktoré bránia Objednávateľovi získať k Dielu všetky práva, ktoré vyplývajú z tejto Zmluvy, najmä ale nielen práva tretích osôb viažuce sa k Dielu, za ktoré Dodávateľ preukázateľne zodpovedá, sa Dodávateľ zaväzuje v primeranej lehote prijať opatrenia potrebné na nápravu tohto stavu tak, aby sa nenarušila prevádzka Diela alebo nenastala prevádzka Diela s obmedzenými podmienkami, v opačnom prípade je Objednávateľ v prípade právnej vady, ktorá podstatne obmedzuje používanie Diela, oprávnený po márnom uplynutí dodatočne stanovenej primeranej lehoty na odstránenie právnej vady odstúpiť od tejto Zmluvy alebo požadovať primeranú zľavu z Ceny za Dielo.
    14. Dojednaniami uvedenými v predchádzajúcich bodoch tohto článku 16. tejto Zmluvy nie sú dotknuté nároky Objednávateľa z vád vyplývajúce z príslušných právnych predpisov a nárok na náhradu škody.
    15. Dodávateľ zodpovedá za škodu spôsobenú Objednávateľovi v dôsledku vád Diela, za ktoré zodpovedá Dodávateľ. Dodávateľ nezodpovedá za škodu, ktorá bola spôsobená v dôsledku prevádzky Diela v rozpore s dokumentáciou Diela, ktorú mal k dispozícii od Dodávateľa; za škodu, ktorá bola spôsobená vopred plánovaným prerušením alebo zastavením prevádzky Diela vopred dohodnutým s Objednávateľom.
    16. Bez ohľadu na iné nároky Objednávateľa podľa tejto Zmluvy, ak je Dodávateľ v omeškaní s odstraňovaním vady, má Objednávateľ nárok zabezpečiť opravu prostredníctvom tretej osoby na náklady Dodávateľa.
11. **Ďalšie povinnosti Dodávateľa**
    1. Dodávateľ je povinný vykonať Dielo v dohodnutom rozsahu na svoje náklady, na svoje nebezpečenstvo a za podmienok uvedených v tejto Zmluve. Dodávateľ je ďalej povinný vykonať Dielo riadne, tzn. bez vád a nedostatkov a odovzdať ho Objednávateľovi v termíne dohodnutom v tejto Zmluve. Zmluvné strany sa pre účely vymedzenia pojmu *„riadne vykonať Dielo“* dohodli, že za riadne vykonané Dielo bude považované iba také Dielo, ktoré bude Dodávateľom vykonané bez zníženia dohodnutej kvality, v rozsahu dohodnutom na základe tejto Zmluvy a Dielo bude možné využívať na dohodnutý účel.
    2. Dodávateľ je povinný pri vykonávaní činnosti podľa tejto Zmluvy alebo v akejkoľvek súvislosti s ňou dodržiavať všeobecne záväzné právne predpisy Slovenskej republiky i európskej legislatívy, slovenské technické normy a európske normy platné v Slovenskej republike, dohodnuté technické parametre a zároveň všeobecne záväzné právne predpisy vzťahujúce sa na bezpečnosť a ochranu zdravia pri práci.
    3. Dodávateľ je povinný viesť počas vykonávania Diela detailný výkaz prác, a to priebežne tak, aby ho bolo možné zo strany Objednávateľa kontrolovať.
    4. Dodávateľ je ďalej povinný:
       1. rešpektovať pokyny a pripomienky Objednávateľa týkajúce sa Diela, v prípade nevhodnosti pokynov a pripomienok je povinný bezodkladne informovať o týchto skutočnostiach Objednávateľa,
       2. bez zbytočného odkladu Objednávateľovi písomne oznámiť všetky skutočnosti, ktoré môžu mať vplyv na plnenie povinností vyplývajúcich z tejto Zmluvy,
       3. spolupracovať s tretími subjektmi určenými Objednávateľom na plnenie predmetu tejto Zmluvy a umožniť im riadny výkon ich činnosti, tak aby bolo zabezpečené riadne plnenie predmetu tejto Zmluvy,
       4. zabezpečiť, že na subdodávateľa Dodávateľa sa budú vzťahovať všetky povinnosti a požiadavky, ktoré kladie táto Zmluva na Dodávateľa,
       5. Dodávateľ je povinný v rámci predmetu Diela vykonať dohodnuté práce, služby, dodávky a výkony, ktoré sú potrebné trvale alebo dočasne k zahájeniu prác, dokončeniu a odovzdaniu Diela a k jeho riadnemu užívaniu,
       6. Dodávateľ nesie nebezpečenstvo škody na veciach, ktoré zabezpečil vo svojom vlastnom mene k vykonaniu Diela, nebezpečenstvo škody na materiáloch, ktoré boli použité k realizácii Diela a nebezpečenstvo škody na samotnom Diele, a to až do doby, kedy bude Dielo riadne vykonané, odovzdané a prevzaté Objednávateľom,
       7. za veci prevzaté od Objednávateľa za účelom ich použitia k vykonaniu Diela alebo za iné prevzaté veci od Objednávateľa v súvislosti s vykonaním Diela, zodpovedá Dodávateľ ako skladovateľ,
       8. pokiaľ činnosťou Dodávateľa dôjde k spôsobeniu škody Objednávateľovi alebo jeho subjektom z titulu opomenutia, nedbanlivosti alebo neplnením podmienok vyplývajúcich zo zákona, STN alebo iných noriem alebo vyplývajúcich z tejto Zmluvy, je Dodávateľ povinný bez zbytočného odkladu túto škodu odstrániť, a ak to nie je možné, tak finančne nahradiť; všetky náklady s tým spojené znáša Dodávateľ,
       9. pokiaľ budú pri realizácii Diela zistené skryté prekážky, je Dodávateľ povinný túto skutočnosť bezodkladne oznámi Objednávateľovi,
       10. strpieť výkon kontroly/auditu/kontroly na mieste súvisiaceho s dodávaným Dielom kedykoľvek počas platnosti a účinnosti tejto Zmluvy, a to oprávnenými osobami na výkon tejto kontroly/auditu a poskytnúť im všetku potrebnú súčinnosť,
       11. byť ku dňu uzatvorenia tejto Zmluvy zapísaný v registri partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov a po celú dobu trvania tejto Zmluvy udržiavať tento zápis, uvedené platí aj pre subdodávateľov Dodávateľa.
12. **Ďalšie Povinnosti Objednávateľa**
    1. Objednávateľ je povinný:
       1. prevádzkovať Dielo podľa používateľskej (prevádzkovej) dokumentácie vypracovanej Dodávateľom počas prevádzky a záručnej doby,
       2. poskytnúť Dodávateľovi súčinnosť tam, kde tento záväzok vyplýva z tejto Zmluvy a tam, kde ho o to požiadal Dodávateľ, ak to možno od Objednávateľa spravodlivo požadovať,
       3. riadne a včas zaplatiť Cenu za Dielo podľa tejto Zmluvy.
13. **Čas, miesto plnenia**

## Zmluvné strany sa dohodli, že Dodávateľ poskytuje Objednávateľovi Dielo postupne v termínoch podľa Harmonogramu dodávky, ktorý tvorí prílohu č. 7 tejto Zmluvy. Dodávateľ začne s plnením tejto Zmluvy dňa 1. 4. 2025.

* 1. Zmluvné strany sa dohodli, že Dodávateľ je povinný vykonať Dielo, t. j. dokončiť ho a odovzdať ho v celku, najneskôr do dňa 15. 12. 2026. Pre vylúčenie pochybností Zmluvné strany potvrdzujú, že do tohto termínu musia byť vykonané všetky skúšky Diela a Skúšobná prevádzka.
  2. V prípade, ak má niektorá zo Zmluvných strán vedomosť o tom, že čas plnenia podľa tohto článku 19. tejto Zmluvy nebude dodržaný, je povinná oznámiť to druhej Zmluvnej strane.
  3. Miestom plnenia je Prekladisko.

## Dodávateľ môže poskytovať Dielo (jeho časti) aj prostredníctvom vzdialeného prístupu, ak to umožňuje povaha plnenia tejto Zmluvy a Objednávateľ voči tomu nemá výhrady.

1. **Prechod nebezpečenstva škody a vlastníctvo**
   1. Nebezpečenstvo škody na Diele prechádza na Objednávateľa dňom odovzdania vykonaného Diela Objednávateľovi.
   2. Vlastnícke právo k Dielu alebo jeho časti prechádza na Objednávateľa dňom zaplatenia príslušnej časti Ceny za Dielo podľa harmonogramu platieb (**Harmonogram platieb**), ktorý je obsahom prílohy č. 9 tejto Zmluvy.
   3. Dodávateľ je povinný vopred písomne oznámiť Objednávateľovi termín odovzdania Diela, a to najneskôr 10 (slovom: *desať*) pracovných dní predo dňom, kedy bude Dielo pripravené na odovzdanie.
2. **Cena za Dielo**
   1. Zmluvné strany sa dohodli, že Objednávateľ zaplatí Dodávateľovi celkovo za dodanie Diela a jeho uvedenie do prevádzky, za súčasného splnenia všetkých podmienok uvedených v tejto Zmluve, konečnú pevnú cenu vo výške **[**x**],- EUR** (slovom: *[x]* EUR) s DPH(**Cena**) vyplývajúcu z Dodávateľom vyplneného návrhu na plnenia kritéria predloženého v rámci Ponuky, ktorý tvorí prílohu č. 10 tejto Zmluvy (**Návrh na plnenie kritéria**). Dodávateľ nemá nárok na náhradu nákladov vzniknutých v súvislosti s vykonaním Diela, ani na žiadne ďalšie platby. Zmluvné strany sa dohodli, že Cena za Dielo je určená ako fixná a sú v nej zahrnuté aj náklady na akékoľvek skladovanie a prepravu, ktorá súvisí s touto Zmluvou.
   2. Celková Cena za Dielo je rozdelená na jednotlivé položky uvedené v Návrhu na plnenie kritéria, ktorý je obsahom prílohy č. 10 tejto Zmluvy nasledovne:
      1. cena za dodávku informačného systému je vo výške **[**x**],- EUR** (slovom: *[x]* EUR) s DPH,
      2. cena za drobné stavebné práce je vo výške **[**x**],- EUR** (slovom: *[x]* EUR) s DPH,
      3. cena za zabezpečenie areálu je vo výške **[**x**],- EUR** (slovom: *[x]* EUR) s DPH,
      4. cena za Aplikačnú podporu po dobu 5 (slovom: *piatich*) rokov je vo výške **[**x**],- EUR** (slovom: *[x]* EUR) s DPH (**Cena za Aplikačnú podporu**), čo znamená, že mesačne je to **[**x**],- EUR** (slovom: *[x]* EUR) s DPH,
      5. cena za Maintenance Diela po dobu 5 (slovom: *piatich*) rokov je vo výške **[**x**],- EUR** (slovom: *[x]* EUR) s DPH (**Cena za Maintenance**), čo znamená, že mesačne je to **[**x**],- EUR** (slovom: *[x]* EUR) s DPH.
   3. Časti Ceny za Dielo podľa bodov 21.2.1, 21.2.2 a 21.2.3 tejto Zmluvy spolu Ďalej ako **Cena za hlavnú časť Diela.**
   4. Objednávateľ a Dodávateľ výslovne vyhlasujú, že sú si vedomí, že Dodávateľ nie je oprávnený žiadať zmenu Ceny za Dielo z dôvodu, že si Dielo vyžadovalo práce a náklady, ktoré nebolo možné v čase uzatvorenia tejto Zmluvy predpokladať.
   5. Ohľadom prípadných prác nad rámec dohodnutý touto Zmluvou alebo vzniknutých v dôsledku zmeny všeobecne záväzných právnych predpisov uzatvoria Zmluvné strany písomný dodatok k tejto Zmluve alebo samostatnú písomnú zmluvu. Do času, kým sa Zmluvné strany na takýchto prácach takýmto spôsobom nedohodnú, Dodávateľ ich nebude vykonávať.
3. **Platobné podmienky a fakturácia**
   1. **Platobné podmienky**
      1. **Cena za hlavnú časť Diela**
         1. Cenu za hlavnú časť Diela je Dodávateľ oprávnený fakturovať v platobných míľnikoch podľa Harmonogramu platieb, ktorý je obsahom prílohy č. 9 tejto Zmluvy s tým, že nárok na zaplatenie príslušnej percentuálne vyjadrenej časti Ceny za hlavnú časť Diela mu vzniká až po vykonaní úspešných Primárnych testov podľa bodu 12.10 tejto Zmluvy vyžadovaných touto Zmluvou pre časť Diela spadajúcu pod konkrétnu etapu uvedenú v Harmonograme platieb, ktorý je obsahom prílohy č. 9 tejto Zmluvy.
         2. Okrem uvedeného má Dodávateľ nárok na zaplatenie záloh v termínoch a výške podľa Harmonogramu platieb, ktorý je obsahom prílohy č. 9 tejto Zmluvy.
         3. Dodávateľ je oprávnený fakturovať prvú zálohu najskôr dňa 2. 4. 2025, t. j. deň po dni jeho povinnosti začať s plnením tejto Zmluvy.
         4. Objednávateľ je oprávnený započítať zaplatenú zálohu s ktoroukoľvek platbou platenou Dodávateľovi v rámci Ceny za hlavnú časť Diela, t. j. so zaplatením ktorejkoľvek faktúry vystavenej na základe ktoréhokoľvek míľnika podľa Harmonogramu platieb, ktorý je obsahom prílohy č. 9 tejto Zmluvy.
         5. Dodávateľ je oprávnený fakturovať príslušnú časť Ceny za hlavnú časť Diela vždy po skončení etapy, ktorá definuje konkrétny platobný míľnik v zmysle Harmonogramu platieb, a najneskôr do 30 (slovom: *tridsiatich*) dní od vykonania úspešných Primárnych testov podľa bodu 12.10 tejto Zmluvy vyžadovaných touto Zmluvou pre časť Diela spadajúcu pod konkrétnu etapu uvedenú v Harmonograme platieb, ktorá sa má fakturovať.
         6. Prílohou k faktúre musia byť doklady o úspešnom vykonaní príslušných Primárnych testov a musí z nej byť zrejmé, ktorá časť Diela sa fakturuje s detailným popisom.
      2. **Cena za Aplikačnú podporu a Cena za Maintenance**
         1. Nárok na Cenu za Aplikačnú podporu a Cenu za Maintenance vzniká Dodávateľovi až po začatí poskytovania týchto služieb podľa bodu 15. tejto Zmluvy s tým, že tieto ceny sa budú osobitne platiť mesačne vo forme paušálu za poskytovanie za služieb na dobu 5 (slovom: *päť*) až kým sa nevyčerpá ich maximálna výška podľa bodov 21.2.4 a 21.2.5 tejto Zmluvy.
         2. Cenu za Aplikačnú podporu a Cenu za Maintenance je Dodávateľ oprávnený fakturovať mesačne najneskôr do 15 (slovom: *pätnásteho*) dňa nasledujúceho kalendárneho mesiaca po mesiaci, za ktorý sa Cena za Aplikačnú podporu a Cena za Maintenance fakturuje. V prípade, ak v niektorý kalendárny mesiac nebudú poskytované služby spadajúce pod Aplikačnú podporu a Maintenance Diela po celý tento kalendárny mesiac, Dodávateľ je oprávnený za tento mesiac fakturovať len primerane zníženú výšku paušálnej ceny za mesiac.
   2. **Fakturácia**
      1. Dodávateľ doručuje hard copy originál faktúry Objednávateľovi na adresu jeho sídla uvedeného v záhlaví tejto Zmluvy a zároveň elektronicky vo formáte pdf na e-mailovú adresu podľa bodu 32.5 tejto Zmluvy.
      2. Doba splatnosti jednotlivých faktúr je 30 (slovom: *tridsať*) dní od doručenia hard copy originálu faktúry Objednávateľovi.
      3. Objednávateľ je povinný uhradiť Dodávateľovi fakturovanú sumu bezhotovostným prevodom na bankový účet Dodávateľa uvedený na faktúre. Dňom úhrady sa rozumie deň odpísania prostriedkov z účtu Objednávateľa.
      4. Ak faktúra neobsahuje všetky údaje vyžadované platnými právnymi predpismi alebo pokiaľ v nej nebudú správne uvedené údaje, je Objednávateľ oprávnený ju v lehote splatnosti vrátiť späť Dodávateľovi s uvedením chýbajúcich náležitostí alebo nesprávnych údajov. V takomto prípade začína nová lehota splatnosti plynúť doručením opravenej faktúry Objednávateľovi.
      5. V prípade omeškania Objednávateľa s úhradou faktúry má Dodávateľ nárok účtovať Objednávateľovi úrok z omeškania z dlžnej čiastky vo výške podľa bodu 27.5 tejto Zmluvy.
4. **Práva duševného vlastníctva**
   1. Vzhľadom na to, že súčasťou zhotoveného Diela podľa tejto Zmluvy môže byť aj:
      1. vytvorenie softwaru, ktorý napĺňa znaky počítačového programu v zmysle Autorského zákona,
      2. preexistentný obchodne dostupný proprietárny software, preexistentný obchodne nedostupný proprietárny software, preexistentný open source software,

je k týmto súčastiam Diela poskytovaná licencia za podmienok dohodnutých ďalej v tomto bode 23. tejto Zmluvy, a to v súlade s ustanoveniami tejto Zmluvy. Poskytnutie licencie je viazané na moment odovzdania/prevzatia Diela alebo jeho časti, t. j. Objednávateľ nadobúda licenciu najneskôr dňom odovzdania/prevzatia Diela alebo jeho časti.

* 1. Zmluvné strany sa dohodli, že pokiaľ Dodávateľ vytvorí v rámci plnenia tejto Zmluvy pre Objednávateľa software, ktorý je počítačovým programom chráneným autorským právom alebo jeho časť, prevzatím Diela udeľuje Dodávateľ Objednávateľovi súhlas používať taký počítačový program (s výnimkou modulu na ktorý sa vzťahujú osobitné podmienky) ako licenciu nevýhradnú, časovo neobmedzenú (po dobu trvania majetkových autorských práv), územne obmedzenú na územie Slovenskej republiky, v neobmedzenom rozsahu (najmä na neobmedzený počet zariadení a užívateľov) a na všetky spôsoby použitia najmä v súlade s ust. § 19 ods. (4) Autorského zákona na účel, pre ktorý bolo Dielo vytvorené podľa tejto Zmluvy.
  2. Špecifikácia počítačových programov vytvorených Dodávateľom podľa tejto Zmluvy je obsahom Návrhu riešenia, ktorý je obsahom prílohy č. 3 tejto Zmluvy.
  3. Zmluvné strany sa ďalej dohodli, že pokiaľ Dodávateľ vytvorí v rámci plnenia tejto Zmluvy pre Objednávateľa software, ktorý je Modulom v súlade s bodom 14.6 tejto Zmluvy, pričom prevzatím Diela alebo jeho časti udeľuje Dodávateľ Objednávateľov licenciu nevýhradnú, časovo neobmedzenú (po dobu trvania majetkových autorských práv), územne .neobmedzenú, v neobmedzenom rozsahu (najmä na neobmedzený počet zariadení a užívateľov) a na všetky spôsoby použitia najmä v súlade s § 19 ods. (4) Autorského zákona.
  4. Licencia podľa bodov 23.1 až 23.4 tejto Zmluvy sa vzťahuje v rovnakom rozsahu na vyjadrenie v strojovom aj zdrojovom kóde, ako aj koncepčné prípravné materiály, súvisiacu dokumentáciu, a to aj na prípadné ďalšie verzie software dodané a upravené na základe tejto Zmluvy o dielo.
  5. Zmluvné strany sa dohodli, že účinnosť licencie podľa bodov 23.1 až 23.4 tejto Zmluvy nastáva prevzatím Diela alebo jeho časti, ktoré príslušný počítačový program obsahuje; do tej doby je Objednávateľ oprávnený počítačový program použiť v rozsahu a spôsobom nevyhnutným na vykonanie akceptácie Diela. Udelenie licencie nemožno zo strany Dodávateľa vypovedať a jej účinnosť trvá aj po skončení účinnosti tejto Zmluvy, ak sa nedohodnú Zmluvné strany výslovne inak.
  6. Odmena za udelenie licencie k Dielu alebo jeho časti spôsobom, v rozsahu a na čas uvedený v tomto článku Zmluvy je osobitne nacenená a špecifikovaná v Návrhu na plnenie kritéria Táto odmena je oddelená od ostatných nákladových položiek a je jasne uvedená v samostatnej časti Návrhu na plnenie kritéria. Cena za udelenie licencie je súčasťou celkovej Ceny za dodanie Diela podľa bodu 21. tejto Zmluvy, a to konkrétne vo výške [x], ako je uvedené v bode [x] Návrhu na plnenie kritéria. Dodávateľ týmto potvrdzuje, že cena za udelenie licencie je konečná a zahŕňa všetky náklady spojené s udelením nevýhradnej, časovo neobmedzenej a územne neobmedzenej licencie podľa tejto Zmluvy. Osobitné nacenenie licencie zahŕňa všetky poplatky a náklady spojené s udelením licencie, vrátane (ale nie výlučne): poplatky za autorské práva, náklady na administratívne spracovanie a správu licencie, náklady na akékoľvek potrebné právne konzultácie a služby spojené s udelením licencie.
  7. Ak sa Zmluvné strany nedohodnú inak, Dodávateľ touto Zmluvou o dielo prevádza na Objednávateľa všetky osobitné práva zhotoviteľa databázy podľa § 135 ods. (1) Autorského zákona, ktoré má Dodávateľ, ako zhotoviteľ databázy, k súčastiam plnenia predmetu tejto Zmluvy, ktoré sú databázou, a to v rozsahu uvedenom v tomto bode 23. tejto Zmluvy.
  8. Zmluvné strany sa dohodli, že pokiaľ Dodávateľ pri plnení Zmluvy, ako súčasť Diela použije (spravidla ich spracovaním) software tretej strany (vrátane prípadu, ak poskytovateľom licencie k softwaru tretej strany je Dodávateľ), v takomto prípade udelí Objednávateľovi oprávnenie používať takýto softwaru tretej strany v súlade s osobitnými licenčnými podmienkami. Pre kvalifikovanie softwaru, ako softwaru tretej strany je nevyhnutné splniť jednu z podmienok:
     1. ide o preexistentný obchodne dostupný proprietárny software,
     2. ide o preexistentný obchodne nedostupný proprietárny software,
     3. ide o preexistentný open source software,

(**Preexistentný SW**).

* 1. Špecifikácia Preexistentných softwarov podľa bodu 23.9 tejto Zmluvy a ich licenčných podmienok, tvoriacich súčasť Diela podľa tejto Zmluvy je obsahom Návrhu riešenia, ktorý je obsahom prílohy č. 3 tejto Zmluvy. Ak licencie podľa prvej vety tohto bodu stratia platnosť a účinnosť, Dodávateľ je povinný zabezpečiť kvalitatívne zodpovedajúci ekvivalent pôvodných licencií na obdobie platnosti a účinnosti tejto Zmluvy a obdobie trvania záručnej doby podľa bodu 16. tejto Zmluvy, a to takým spôsobom aby bol Objednávateľ schopný zabezpečovať plynulú, bezpečnú a spoľahlivú prevádzku informačnej technológie verejnej správy (informačného systému).
  2. Práva získané v rámci plnenia tejto Zmluvy o dielo prechádzajú aj na prípadného právneho nástupcu Objednávateľa. Prípadná zmena v osobe Dodávateľa (napr. právne nástupníctvo) nebude mať vplyv na oprávnenia udelené v rámci tejto Zmluvy Dodávateľ Objednávateľovi.
  3. Dodávateľ sa zaväzuje samostatne zdokumentovať všetky využitia Preexistentných softwarova predložiť Objednávateľovi ich ucelený prehľad vrátane ich licenčných podmienok najneskôr v čase odovzdania Diela.
  4. Ak sú s použitím Preexistentného softwaru, služieb podpory k nemu v rozsahu v akom sú nevyhnutné, či iných súvisiacich plnení, spojené akékoľvek poplatky**,** je Dodávateľ povinný riadne uhradiť všetky tieto poplatky za celú dobu trvania Zmluvy a tiež počas obdobia trvania záručnej doby.
  5. Dodávateľ zodpovedá za úhradu licenčných poplatkov za použitie Preexistentného softwaru a súvisiacich služieb podpory a iných plnení.
  6. Ak pri zhotovení Diela vznikne alebo sa stane jeho súčasťou počítačový program neuvedený v Návrhu riešenia, ktorý je obsahom prílohy č. 3 tejto Zmluvy a Objednávateľ takéto Dielo akceptuje podpisom Akceptačného protokolu, vzťahujú sa aj na tento počítačový program ustanovenia tohto bodu 23. tejto Zmluvy v celom rozsahu podľa charakteru počítačového programu dodaného v zmysle tejto Zmluvy.
  7. Softwary, ktoré sú počítačovým programom, Preexistentné softwary iné ako uvedené v Návrhu riešenia, ktorý je obsahom prílohy č. 3 tejto Zmluvy je možné urobiť súčasťou Diela len na základe predchádzajúceho písomného súhlasu Objednávateľa.

## Povinnosť mlčanlivosti a ochrana dôverných informácii

* 1. Zmluvné strany majú za to, že informácie obsiahnuté v tejto Zmluve, týkajúce sa tejto Zmluvy a súvisiace s touto Zmluvou sú dôvernými informáciami. Zmluvné strany sa zaväzujú zachovávať mlčanlivosť o dôverných informáciách, pričom tento záväzok nie je časovo obmedzený. Zmluvné strany sa zaväzujú, že dôverné informácie bez predchádzajúceho písomného súhlasu druhej Zmluvnej strany neposkytnú tretím osobám a ani neumožnia prístup tretích osôb k dôverným informáciám. Za tretie osoby sa však nepokladajú spoločníci Zmluvných strán, členovia orgánov Zmluvných strán, zamestnanci, subdodávatelia, prepojené spoločnosti alebo iné poverené osoby Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených dôverných informácii povinnosťou mlčanlivosti na základe zákona alebo zmluvy, ako aj iné osoby, ktorým je potrebné poskytnúť dôverné informácie za účelom splnenia tejto Zmluvy.

## Všetky informácie poskytnuté Objednávateľom Dodávateľovi sa považujú za dôverné, ak nie je v konkrétnom prípade Objednávateľom uvedené inak. Informácie poskytnuté Dodávateľom Objednávateľovi sa považujú za dôverné, ak na ich dôvernosť Dodávateľ Objednávateľa vopred písomne upozornil. Ak sú dôverné informácie Dodávateľom poskytované písomnej podobe, alebo na elektronických nosičoch, je Dodávateľ povinný Objednávateľa upozorniť na dôvernosť takéto materiálu tiež ich vyznačením aspoň na titulnej strane dokumentu, alebo názvom priečinku.

## Zmluvné strany sú povinné zachovávať mlčanlivosť o dôverných informáciách a získané výsledky nesmú ďalej použiť na iné účely ako plnenie jej predmetu, okrem prípadu poskytnutia informácií svojim odborným poradcom (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody. Túto povinnosť mlčanlivosti majú Zmluvné strany aj po ukončení tejto Zmluvy.

## Zmluvné strany sú povinné zaviazať mlčanlivosťou o osobných údajoch fyzické osoby, ktoré prídu do styku s osobnými údajmi, pričom povinnosť mlčanlivosti trvá aj po skončení pracovného pomeru, alebo obdobného pracovného, alebo obchodného vzťahu fyzických osôb, ktorých k plneniu povinností podľa Zmluvy využijú.

## Za porušenie povinnosti mlčanlivosti podľa bodu 24.3 tejto Zmluvy sa nepovažuje:

## ak na sprístupnenie informácií dostane Zmluvná strana písomný súhlas druhej Zmluvnej strany,

## boli zverejnené už pred uzavretím tejto Zmluvy,

## sa stanú všeobecne a verejne dostupné po uzavretí tejto Zmluvy z iného dôvodu, ako z dôvodu porušenia povinností podľa tejto Zmluvy,

## majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného rozhodnutia príslušného orgánu,

## boli získané touto Zmluvnou stranou od tretej strany, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie.

* 1. Zmluvné strany sa zaväzujú užívať dôverné informácie výlučne na účel, na ktorý im boli poskytnuté a zároveň sa zaväzujú ich ochraňovať najmenej s rovnakou starostlivosťou ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom, ak nie je v tejto Zmluve ustanovené inak, zaväzujú sa, že bez predchádzajúceho písomného súhlasu druhej Zmluvnej strane neposkytnú, neodovzdajú, neoznámia alebo iným spôsobom nevyzradia, resp. nesprístupnia dôverné informácie druhej Zmluvnej strane tretej osobe.

## Poistenie

## Dodávateľ je povinný mať uzavretú poistnú zmluvu na poistenie zodpovednosti za škodu pri vykonávaní jeho podnikateľskej činnosti s minimálnou poistnou sumou do výšky Ceny za hlavnú časť Diela podľa bodu 21. tejto Zmluvy a zaväzuje sa, že bude udržiavať takéto poistenie platné a účinné počas celej doby platnosti Zmluvy a trvania záručnej doby. Poistná zmluva musí pokrývať všetky riziká spojené s vykonávaním činností podľa tejto Zmluvy. Nesplnenie tejto povinnosti sa považuje za podstatné porušenie tejto Zmluvy.

## Dodávateľ preukáže uzavretie poistnej zmluvy najneskôr v deň uzavretia tejto Zmluvy a potom kedykoľvek počas jej trvania na základe požiadavky Objednávateľa.  Preukázanie uzavretia poistnej zmluvy bude vykonané predložením kópie poistnej zmluvy alebo potvrdenia o poistení. V prípade akýchkoľvek zmien v poistnej zmluve, Dodávateľ bezodkladne informuje Objednávateľa a predloží aktualizované dokumenty.

1. **Vyhlásenia Zmluvných strán**
   1. Každá zo Zmluvných strán vyhlasuje druhej Zmluvnej strane, že každé z vyhlásení uvedených v tomto bode 26. tejto Zmluvy je v deň právnej účinnosti tejto Zmluvy pravdivé, úplné, presné a nie je zavádzajúce. Každá zo Zmluvných strán vyhlasuje, že:
      1. má nevyhnutnú spôsobilosť, právomoc a oprávnenie uzatvoriť a plniť túto Zmluvu,
      2. táto Zmluva a všetky ostatné dokumenty, ktoré Zmluvné strany uzatvoria v súvislosti s touto Zmluvou, budú po ich podpise predstavovať platné záväzky Zmluvných strán a budú vymáhateľné v súlade s podmienkami tejto Zmluvy,
      3. si text tejto Zmluvy prečítala a plne mu porozumela, táto Zmluva vyjadruje jej skutočnú, slobodnú a vážnu vôľu, nie je uzatváraná v tiesni ani v omyle, ani za nápadne nevýhodných podmienok a na znak súhlasu s jej obsahom túto Zmluvu vlastnoručne podpisuje,
      4. táto Zmluva predstavuje úplnú dohodu Zmluvných strán týkajúcu sa predmetu tejto Zmluvy a nahrádza v celom rozsahu práva a povinnosti vyplývajúce z akýchkoľvek predchádzajúcich dojednaní, či návrhov uvádzaných v korešpondencii, či na rokovaniach, či už ústne alebo písomne, ku ktorým došlo pred uzatvorením tejto Zmluvy,
      5. je platobne schopná, nie je v omeškaní s plnením svojich záväzkov a nemá žiadne záväzky, ktoré by ohrozovali plnenie záväzkov vyplývajúcich z tejto Zmluvy,
      6. nebol podaný návrh na vyhlásenie konkurzu na jej majetok, nebola povolená reštrukturalizácia, nevykonáva činnosť pod dozorom správcu alebo podobnej osoby v prospech veriteľov a ani nemá vedomosť o existencii nesplatených záväzkov, pre ktoré by mohol byť podaný návrh na vyhlásenie konkurzu na jeho majetok alebo povolená reštrukturalizácia,
      7. nebolo rozhodnuté o zrušení jej spoločnosti, či už s likvidáciou alebo bez likvidácie, ani nemá vedomosť o tom, že by mohla byť zrušená jej spoločnosť,
      8. osoby podpisujúce túto Zmluvu sú oprávnené podpisovať za jej spoločnosť,
      9. plnením tejto Zmluvy nebude porušený žiadny jej záväzok.
   2. Dodávateľ navyše vyhlasuje, že:
      1. dodávka Diela, resp. jeho častí nebude porušovať žiadne práva tretej osoby, vrátane duševných a priemyselných práv,
      2. Dielo nie je a nebude zaťažené žiadnymi právami tretej osoby.
2. **Sankcie**
   1. V prípade zavineného omeškania Dodávateľa s odovzdaním Diela v termíne podľa bodu 19.2 tejto Zmluvy je Dodávateľ povinný zaplatiť Objednávateľovi zmluvnú pokutu vo výške 0,5 % z Ceny za Dielo za každý deň omeškania.
   2. V prípade zavineného omeškania Dodávateľa so splnením termínov podľa Harmonogramu dodávky, ktorý tvorí prílohu č. 7 tejto Zmluvy je Dodávateľ povinný zaplatiť Objednávateľovi zmluvnú pokutu vo výške 0,005 % z Ceny za Dielo za každý deň omeškania. Pre vylúčenie pochybností Zmluvné strany potvrdzujú, že to platí, pre každý termín podľa Harmonogramu dodávky, ktorý tvorí prílohu č. 7 tejto Zmluvy samostatne.
   3. V prípade zavineného omeškania Dodávateľa s odstránením vady na Diele v súlade s podmienkami tejto Zmluvy je Dodávateľ povinný zaplatiť Objednávateľovi zmluvnú pokutu vo výške 1.000,00 Eur za každý deň omeškania, maximálne vo výške 5 % z Ceny za Dielo podľa bodu 21.1 tejto Zmluvy.
   4. Okrem povinnosti zaplatiť zmluvné pokuty podľa bodu 27.1, 27.2 a 27.3 tejto Zmluvy je Dodávateľ povinný v rámci dohodnutých obmedzení a vylúčení zodpovednosti Dodávateľa nahradiť Objednávateľovi akúkoľvek škodu, ktorá presahuje uplatnenú zmluvnú pokutu, a ktorá mu vznikla v dôsledku konania Dodávateľa v súvislosti s plnením záväzkov vyplývajúcich z tejto Zmluvy alebo z ich riadneho nesplnenia, vrátane záväzkov zabezpečených zmluvnou pokutou.
   5. V prípade omeškania so zaplatením faktúry, i zálohovej, je Objednávateľ povinný zaplatiť Dodávateľovi úrok z omeškania vo výške 0,005 % z dlžnej čiastky za každý deň omeškania. To neplatí v prípade, ak je faktúra vystavená nesprávne a z toho dôvodu vrátená Dodávateľovi, v takomto prípade nie je Objednávateľ v omeškaní podľa tohto bodu 27.5 tejto Zmluvy.
   6. Pohľadávka na zaplatenie zmluvnej pokuty podľa tejto Zmluvy vznikne len za podmienky, že Objednávateľ písomne vyzve Dodávateľa na zaplatenie zmluvnej pokuty; táto pohľadávka je potom splatná v lehote uvedenej v písomnej výzve na zaplatenie zmluvnej pokuty.
   7. Zaplatením zmluvných pokút podľa tejto Zmluvy nie je dotknuté právo Objednávateľa alebo Dodávateľa na náhradu škody presahujúcej výšku zmluvnej pokuty. Zaplatením zmluvnej pokuty nie je ďalej dotknutá ani povinnosť Dodávateľa splniť záväzky vyplývajúce z tejto Zmluvy.
   8. V prípade sporu týkajúceho sa uplatnenia zmluvnej pokuty alebo náhrady škody sa Zmluvné strany zaväzujú najprv vyvinúť úsilie na jeho riešenie formou zmieru. Ak zmier nie je možný, spor bude riešený podľa platných právnych predpisov Slovenskej republiky
3. **Zánik Zmluvy**
   1. Táto Zmluva zaniká buď písomnou dohodou Zmluvných strán, odstúpením od tejto Zmluvy alebo iným spôsobom predpokladaným ObZ.
   2. Okrem tohto sa Zmluvné strany dohodli, že časť Zmluvy v rozsahu bodu 15. tejto Zmluvy môže zaniknúť aj výpoveďou spôsobom podľa bodu 28.11 tejto Zmluvy.
   3. Zmluvné strany môžu odstúpiť od tejto Zmluvy nasledovným spôsobom:
      1. okamžite/bezodkladne v prípadoch:
         1. podstatného porušenia zmluvných povinností druhou Zmluvnou stranou, konkrétne v prípadoch podľa bodu 28.5 tejto Zmluvy a iných takýchto prípadoch uvedených v tejto Zmluve alebo v prípadoch podstatného porušenia zmluvných povinností druhou Zmluvnou stranou stanovených ObZ,
      2. Po poskytnutí dodatočnej lehoty druhej Zmluvnej strane na splnenie porušenej zmluvnej povinnosti v trvaní aspoň 10 (slovom: *desať*) pracovných dní po zaslaní oznámenia, v prípade:
         1. nepodstatného porušenia zmluvných povinností druhou Zmluvnou stranou podľa odseku 28.6 tejto Zmluvy alebo
         2. nepodstatného porušenia zmluvných povinností druhou Zmluvnou stranou v prípadoch stanovených ObZ.
   4. Objednávateľ môže od tejto Zmluvy odstúpiť okamžite/bezodkladne aj v prípadoch uvedených v bode 28.7 tejto Zmluvy.
   5. Podstatným porušením zmluvnej povinnosti podľa tejto Zmluvy je:
      1. odovzdanie Diela v rozpore s bodom 13. tejto Zmluvy,
      2. dodanie Diela alebo jeho časti tak, že nesplní akceptačné kritériá v dôsledku čoho Objednávateľ odmietne Dielo prevziať podľa bodu 13. tejto Zmluvy,
      3. porušenie povinnosti Dodávateľa uvedenej v bode 18. tejto Zmluve,
      4. také porušenie zmluvných povinností, s ktorým táto Zmluva spája možnosť uplatniť si zmluvnú pokutu v súhrne aspoň 15 % z Ceny za Dielo (bez ohľadu na to, či bola Objednávateľom uplatnená alebo Dodávateľom uhradená),
      5. pozastavenie plnenia tejto Zmluvy zo strany Dodávateľa v trvaní aspoň 10 (slovom: *desať*) pracovných dní, alebo porušenie termínov podľa Harmonogramu dodávky, ktorý je obsahom prílohy č. 7 tejto Zmluvy,
      6. služba Helpdesk je počas pracovnej doby nedostupná viac ako 2 (slovom: *dve*) hodiny, ak (i) táto skutočnosť nastala aspoň 2 x (slovom: *dvakrát*) v období 30 (slovom: *tridsiatich*) po sebe nasledujúcich kalendárnych dní, alebo (ii) aspoň 4 x (slovom: štyrikrát) v období 3 (slovom: *troch*) kalendárnych mesiacov,
      7. výskyt minimálne 3 (slovom: *troch*) Incidentov kategórie (A) počas obdobia 3 (slovom: *troch*) po sebe nasledujúcich kalendárnych mesiacov,
      8. výskyt minimálne 15 (slovom: *pätnástich*) Incidentov kategórie (B) počas obdobia 3 (slovom: *troch*) po sebe nasledujúcich kalendárnych mesiacov,
      9. výskyt minimálne 30 (slovom: *tridsiatich*) Incidentov kategórie (C) počas obdobia 3 (slovom: *troch*) po sebe nasledujúcich kalendárnych mesiacov,
      10. trvanie Incidentu kategórie (A) po dobu dlhšiu ako je päťnásobok dohodnutej Doby neutralizácie, alebo Doby odstránenia,
      11. trvanie Incidentu kategórie (B) alebo (C) po dobu dlhšiu ako je desaťnásobok dohodnutej Doby neutralizácie, alebo Doby odstránenia,
      12. ak Objednávateľ nesplní svoj finančný záväzok, napriek písomnej výzve Dodávateľa, ani do 30 (slovom: *tridsiatich*) pracovných dní odo dňa doručenia výzvy Dodávateľa na nápravu.
   6. Nepodstatným porušením zmluvnej povinnosti podľa tejto Zmluvy je nesplnenie akejkoľvek zmluvnej povinnosti neuvedenej v bode 28.5 tejto Zmluvy s výnimkou tých, pri ktorých je v tejto Zmluve uvedené, že ide o podstatné porušenie tejto Zmluvy.
   7. Objednávateľ môže odstúpiť od tejto Zmluvy aj ak:
      1. Dodávateľ skončí svoju podnikateľskú činnosť alebo stratí podnikateľské oprávnenie potrebné pre plnenie Zmluvy,
      2. Dodávateľ vstúpi do likvidácie bez právneho nástupcu,
      3. je Dodávateľ preukázateľne v úpadku alebo je na majetok Dodávateľa vyhlásený konkurz, zastaví sa konkurzné konanie pre nedostatok majetku Dodávateľa alebo sa zruší konkurz pre nedostatok majetku Dodávateľa,
      4. je majetok Dodávateľa predmetom exekučného konania,
      5. bol Dodávateľovi právoplatne uložený trest zrušenia právnickej osoby, trest zákazu činnosti, trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie, trest zákazu účasti vo verejnom obstarávaní podľa Zákona o trestnej zodpovednosti právnických osôb,
      6. bol štatutárny orgán Dodávateľa alebo člen štatutárneho alebo dozorného orgánu Dodávateľa právoplatne odsúdený za niektorý z trestných činov korupcie (trestné činy podľa ôsmej hlavy tretieho dielu osobitnej časti Trestného zákona), trestný čin legalizácie príjmov z trestnej činnosti (§ 233 Trestného zákona), trestný čin poškodzovania finančných záujmov Európskej únie (§ 263 Trestného zákona), trestný čin machinácie vo verejnom obstarávaní alebo vo verejnej dražbe (§ 266 Trestného zákona), ako aj za akýkoľvek trestný čin, ktorého skutková podstata súvisí s podnikaním Dodávateľa v oblasti IT technológií alebo výkonom jeho činnosti,
      7. Dodávateľ porušujúci túto Zmluvu vedel v čase jej uzatvorenia alebo v tomto čase bolo možné rozumne predvídať s prihliadnutím na účel tejto Zmluvy, ktorý plynie z jej obsahu a z okolností jej uzatvorenia, že druhá Zmluvná strana nebude mať záujem na plnení povinností pri takom porušení tejto Zmluvy,
      8. Dodávateľ preruší svoju podnikateľskú činnosť potrebnú pre plnenie tejto Zmluvy,
      9. sa Dodávateľ stane spoločnosťou v kríze v zmysle § 67a ObZ,
      10. prípad Vyššej moci, ktorý bráni Dodávateľovi v plnení tejto Zmluvy trvá viac ako 20 (slovom: *dvadsať*) pracovných dní.
   8. Odstúpenie od tejto Zmluvy musí byť vyhotovené v písomnej podobe a riadne odôvodnené spoločne s uvedením konkrétneho dôvodu odstúpenia. Odstúpenie nadobúda účinnosť doručením druhej Zmluvnej strane.
   9. Pre prípady ukončenia tejto Zmluvy platí, že Zmluvná strana, ktorá odstúpila od tejto Zmluvy je oprávnená si ponechať odovzdané plnenia, ak takéto plnenie má vzhľadom na svoju povahu pre oprávnenú Zmluvnú stranu hospodársky význam bez zvyšku plnenia, pri ktorom nastalo omeškanie, napr. sú objektívne použiteľné za účelom pokračovania plnenia tejto Zmluvy, alebo ide o samostatne funkčnú časť. V takomto prípade vzniká druhej Zmluvnej strane nárok na dohodnutú pomernú časť Ceny za Dielo.
   10. Dodávateľ je povinný Objednávateľa bezodkladne informovať, ak nastane niektorá zo skutočností zakladajúca právo Objednávateľa odstúpiť od tejto Zmluvy, alebo ak nastane situácia, ktorá by mohla viesť k takému stavu.
   11. Zmluvné strany sa dohodli, že Objednávateľ je oprávnený vypovedať túto Zmluvu v 3 (slovom: *troj*) mesačnej lehote, ktorá začína plynúť v mesiaci nasledujúcom po jej doručení druhej Zmluvnej strane. Objednávateľ je oprávnený vypovedať túto Zmluvu v príslušnej časti len v prípade, ak Dodávateľ napriek upozorneniu Objednávateľa, opakovane závažne porušil túto Zmluvu v príslušnej časti a svoju zmluvnú povinnosť nesplnil ani v dodatočnej primeranej lehote poskytnutej Objednávateľom.
   12. Ukončenie tejto Zmluvy sa nedotýka zodpovednostných nárokov Zmluvných strán vzniknutých do účinnosti odstúpenia, a ďalej ustanovení, ktoré vzhľadom na svoju povahu majú trvať aj po ukončení tejto Zmluvy, najmä ustanovení bodov 16 (Záruka a odstraňovanie vád), 23 (Práva duševného vlastníctva), 24 (Ochrana dôverných informácií), 32 (Doručovanie), 35 (Rozhodné právo a riešenie sporov), 33 (Úplná dohoda).
   13. V prípade skončenia tejto Zmluvy z akéhokoľvek dôvodu je Objednávateľ, po úhrade všetkých nákladov Dodávateľovi vynaložených na vykonanie Diela ku dňu skončenia tejto Zmluvy, a pod podmienkou zachovania ochrany know-how, obchodného a firemného tajomstva Dodávateľa, oprávnený pokračovať v plnení tejto Zmluvy s treťou osobou a Dodávateľ je povinný vykonať a umožniť vykonanie všetkých právnych a iných úkonov potrebných k pokračovaniu tejto Zmluvy s treťou osobou. Zmluvné strany nie sú povinné vracať si vzájomne poskytnuté plnenia a Dodávateľ je povinný odovzdať Objednávateľovi všetky veci zaobstarané na vykonanie Diela podľa tejto Zmluvy, ako aj celý rozsah už vykonaného Diela.
4. **Bezpečnosť a ochrana zdravia pri práci**
   1. Dodávateľ sa zaväzuje pri zhotovení Diela dodržiavať predpisy o bezpečnosti a ochrane zdravia pri práci, ako aj hygienické a požiarne predpisy, vrátane platných požiarnych smerníc. Za dodržiavanie týchto predpisov nesie zodpovednosť Dodávateľ, ktorý sa týmto zaväzuje niesť zodpovednosť za škodu spôsobenú Objednávateľovi, prípadne tretím osobám v súvislosti s porušením týchto predpisov zo strany Dodávateľa, jeho zamestnancami alebo inými zmluvnými partnermi.
   2. Dodávateľ zodpovedá za to, že osoby vykonávajúce činnosti súvisiace so zhotovením Diela sú vybavené ochrannými pracovnými prostriedkami a pomôckami podľa druhu vykonávanej činnosti a podľa rizík s tým spojených. Dodávateľ zabezpečí, aby všetci jeho pracovníci boli riadne školení v oblasti bezpečnosti a ochrany zdravia pri práci, a aby dodržiavali všetky relevantné bezpečnostné postupy a predpisy.
5. **Vyššia moc**
   1. Vyššia moc je akákoľvek okolnosť mimo kontrolu Zmluvných strán, ktorá bráni Zmluvným stranám alebo jednej z nich v plnení ich záväzkov na základe tejto Zmluvy alebo z nej vyplývajúcich, pričom takáto okolnosť nie je predvídateľná a nedá sa jej vyhnúť napriek obozretnosti, opatrnosti a úsiliu Zmluvnej strany zasiahnutej takouto okolnosťou (**Vyššia moc**).
   2. Vyššia moc znamená najmä, ale nielen akúkoľvek okolnosť, ktorá:
      1. je mimo kontroly strán ovplyvňujúca realizáciu Diela alebo akékoľvek práce priamo alebo nepriamo spojené s realizáciou Diela, a to: vojna, nepriateľské akcie (či už vyhlásené alebo nie), zásahy cudzích nepriateľov, vzbura, revolúcia, povstanie, sabotáž alebo vojenská alebo uzurpovaná moc, nepokoje v občianskych vojnách, nepokoje, ionizujúce žiarenie, kontaminácia rádioaktivitou z akéhokoľvek jadrového paliva alebo z akéhokoľvek jadrového odpadu zo spaľovania jadrového paliva, rádioaktívna toxická výbušnina alebo iné nebezpečné vlastnosti akejkoľvek výbušnej jadrovej zostavy alebo jej jadrovej zložky, mimoriadne nepriaznivé poveternostné podmienky alebo prírodné katastrofy (ako napr. zemetrasenie, hurikán, tajfún alebo vulkanická činnosť), epidémia alebo pandémia, neudelenie úradného povolenia (najmä vývozného povolenia, povolenia tranzitu alebo iného povolenia, ktoré sa vyžaduje pre splnenie záväzkov Dodávateľa podľa tejto Zmluvy) a zabraňuje Zmluvným stranám alebo jednej z nich, aby plnili záväzky podľa tejto Zmluvy; v každom prípade za predpokladu, že sa takejto okolnosti nedá vyhnúť napriek opatrnosti, predvídavosti a úsiliu Zmluvnej strany dotknutej touto okolnosťou.
      2. Zmluvné strany budú počas trvania Vyššej moci oslobodené od plnenia všetkých zmluvných povinností, pokiaľ im v plnení zabránili udalosti Vyššej moci. Obe Zmluvné strany si hradia vlastné náklady, ktoré im vzniknú v dôsledku udalostí Vyššej moci.
      3. Termíny alebo lehoty, ktorých nedodržanie bolo spôsobené pôsobením Vyššej moci, budú predĺžené o dobu trvania Vyššej moci alebo o dobu, ktorá bude nevyhnutne potrebná s prihliadnutím na vznik Vyššej moci, a ktorú písomne Dodávateľ špecifikuje Objednávateľovi bez zbytočného odkladu potom, ako Vyššia moc pominula. V prípade, ak Dodávateľovi vzniknú na základe tejto Zmluvy a v súvislosti so vznikom Vyššej moci akékoľvek dodatočné nepredvídateľné náklady, Objednávateľ tieto náklady Dodávateľovi nahradí len ak sa k takejto náhrade Objednávateľ písomne zaviaže.
6. **Zmeny a dodatky**

Pokiaľ táto Zmluva neustanovuje inak, akékoľvek jej zmeny, dodatky a doplnenia môžu byť prijaté iba na základe písomnej dohody oboch Zmluvných strán, a to formou písomných a očíslovaných dodatkov podpísaných osobami oprávnenými konať v mene každej zo Zmluvných strán.

1. **Oznámenie a komunikácia**
   1. Pokiaľ nie je v tejto Zmluve uvedené inak, akékoľvek oznámenie alebo akákoľvek iná formálna komunikácia medzi Zmluvnými stranami smerujúca k vzniku, zmene alebo zániku práv a povinností vyplývajúcich z tejto Zmluvy musí byť:
      1. realizovaná v písomnej forme v slovenskom jazyku a
      2. príslušnej Zmluvnej strane zaslaná poštou (formou doporučenej zásielky), kuriérskou službou alebo doručená osobne do rúk štatutárneho orgánu príslušnej Zmluvnej strany.
   2. Akékoľvek oznámenie alebo akákoľvek formálna komunikácia podľa bodu 32.1 tejto Zmluvy sa na účely tejto Zmluvy považujú za riadne doručené v deň doručenia zásielky príslušnej Zmluvne strane, ak bola zásielka doručená osobne do rúk štatutárneho orgánu príslušnej Zmluvnej strany, kuriérskou službou alebo poštou (formou doporučenej zásielky) alebo ak adresát odmietne zásielku prevziať, dňom odmietnutia prevzatia zásielky.
   3. Zmluvné strany sa dohodli, že pri plnení záväzkov vyplývajúcich im z tejto Zmluvy budú vystupovať a komunikovať medzi sebou, ako aj smerom k tretím osobám takým spôsobom, aby žiadnym spôsobom nepoškodili druhu Zmluvnú stranu. Vzájomnú komunikáciu Zmluvných strán budú zabezpečovať kontaktné osoby určené Zmluvnými stranami.
   4. Pokiaľ nejde o komunikáciou podľa bodu 32.1 tejto Zmluvy, Zmluvné strany sú oprávnené komunikovať medzi sebou aj prostredníctvom elektronickej pošty zaslanej na e-mailové adresy uvedené v bode 32.5 tejto Zmluvy.
   5. **Kontaktná osoba za Objednávateľa v zmluvných veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Kontaktná osoba za Objednávateľa v technických veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Kontaktná osoba za Dodávateľa v zmluvných veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Kontaktná osoba za Dodávateľa v technických veciach:**

meno a priezvisko: [titul, meno a priezvisko]

e - mail: [x]

telefónne číslo: [x]

**Helpdesk Dodávateľa:**

e - mail: [x]

telefónne číslo: [x]

* 1. V prípade zmeny kontaktnej osoby podľa bodu 32.5 tejto Zmluvy je príslušná Zmluvná strana bez zbytočného odkladu povinná informovať druhú Zmluvnú stranu o tejto skutočnosti a bezodkladne poskytnúť druhej Zmluvnej strane príslušné kontaktné údaje.

1. **Úplná dohoda**
   1. Táto Zmluva predstavuje úplnú dohodu medzi Zmluvnými stranami v súvislosti s realizáciou predmetu tejto Zmluvy a nahrádza všetky predchádzajúce zmluvy a dohody uzatvorené medzi Zmluvnými stranami v súvislosti s plnením predmetu tejto Zmluvy.
2. **Zákaz postúpenia**
   1. Zmluvné strany sa dohodli, že ani jedna z nich neprevedie, nepostúpi, nezaťaží, nezverí do správy, ani nebude inak nakladať so žiadnymi svojimi právami, výhodami a povinnosťami vyplývajúcimi z tejto Zmluvy (vrátane akéhokoľvek žalobného dôvodu vyplývajúceho z ktoréhokoľvek z nich alebo v súvislosti s nimi), ani so žiadnou ich časťou, ako ani s akýmkoľvek podielom na ktoromkoľvek z nich, bez predchádzajúceho písomného súhlasu druhej Zmluvnej strany.
3. **Rozhodujúce právo a riešenie sporov**
   1. Táto Zmluva sa riadi právnymi predpismi Slovenskej republiky.
   2. Pokiaľ táto Zmluva neustanovuje inak, budú sa vzájomné vzťahy Zmluvných strán touto Zmluvou výslovne neupravené, riadiť príslušnými ustanoveniami ObZ, Autorského zákona a ostatných všeobecne záväzných právnych predpisov.
   3. Bez toho, aby tým bolo dotknuté ktorékoľvek ustanovenie tejto Zmluvy, Zmluvné strany sa dohodli, že použitie akéhokoľvek ustanovenia ktoréhokoľvek právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam alebo obsah ktoréhokoľvek ustanovenia tejto Zmluvy.
   4. Všetky spory, nezrovnalosti, otázky alebo nejasnosti sa Zmluvné strany zaväzujú riešiť predovšetkým dohodou a vzájomnými rokovaniami za účelom dosiahnutia dohody. V prípade, ak takúto dohodu nebude možné dosiahnuť, je každá zo Zmluvných strán oprávnená obrátiť sa so svojim nárokom alebo žiadosťou na príslušný súd v Slovenskej republike.
4. **Oddeliteľnosť ustanovení**
   1. Jednotlivé ustanovenia tejto Zmluvy sú vymáhateľné nezávisle od seba a neplatnosť ktoréhokoľvek z nich nebude mať žiadny vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení.
   2. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, Zmluvné strany sa zaväzujú zabezpečiť uskutočnenie všetkých krokov potrebných za tým účelom, aby bolo dohodnuté ustanovenie s podobným účinkom, ktorým sa neplatné ustanovenie v súlade s príslušným právnym predpisom nahradí.
5. **Prílohy**

Neoddeliteľnou súčasťou tejto Zmluvy sú nasledovné prílohy:

**Príloha č. 1** Kapitola B.1 Súťažných podkladov – opis predmetu zákazky podľa bodu 2.4 tejto Zmluvy

**Príloha č**. **2** Technická špecifikácia podľa bodu 2.4 tejto Zmluvy

**Príloha č. 3** Návrh riešeniapodľa bodu 2.4 tejto Zmluvy

**Príloha č. 4** Služby podpory prevádzky Diela

**Príloha č. 5** Helpdesk

**Príloha č. 6** Zoznam kľúčových odborníkov

**Príloha č. 7** Harmonogram dodávky

**Príloha č. 8** Akceptačné kritéria a vady

**Príloha č. 9** Harmonogram platieb

**Príloha č. 10** Návrh na plnenie kritéria

1. **Platnosť a účinnosť**

Táto Zmluva nadobúda platnosť a účinnosť dňom jej podpisu Zmluvnými stranami, a to momentom podpisu osoby podpisujúcej ako poslednej v poradí.

1. **Jazyk a vyhotovenia**
   1. Táto Zmluva je vyhotovená v slovenskom jazyku v 2 (slovom: *dvoch*) rovnopisoch, pričom každá zo Zmluvných strán obdrží po jej podpise po 1 (slovom: *jednom*) vyhotovení.

**NA DÔKAZ ČOHO** Zmluvné strany podpísali a prevzali túto Zmluvu dňa, mesiaca a roka, ktoré sú uvedené nižšie:

V mene Objednávateľa:

podpis: .........................................................

titul, meno a priezvisko: **Ing. Petr Gremlica**

funkcia: konateľ spoločnosti BB – TRADE, s.r.o.

miesto: [x]

dátum: [x]

V mene Dodávateľa:

podpis: .........................................................

titul, meno a priezvisko: **[**x**]**

funkcia: [x]

miesto: [x]

dátum: [x]